text:
Afturvendandi mentanarvikan fer av bakkastokki í Runavík 28. oktober og heldur fram til 3. november. Hetta er triðja ferð, at skipað verður fyri hesum tiltakinum. Tað verður Elin Heinesen, sum setir Mentanarvikuna sunnudagin kl 13.30 sunnanfyri Býráðshúsið.
Sí viðfestu skrá fyri Mentanarvikuna, har nógv ymisk tiltøk eru á skánni.
Fleiri framsýningar eru alla vikuna. Eitt nú verður brúðarframsýning í Orkis, listaframsýning við Beintu Hansen í Trend Floor, og Livar Nysted sýnir fram í Borg Saltangará. Býráðssalurin er ofta karmur um slík tiltøk, og í ár sýna systkini Kristiansen fram tekningalist her.
NSÍ hevur eina myndaframsýning í Heiðahúsinum í Saltangará. Felagið er 50 ár í ár, og skal henda sýning lýsa søgu felagsins.
Bygdasavnið Forni á Glyvrum hevur altíð onkra forvitnisliga framsýning. Í Mentanarvikuni er ein sýning um skipið Norsku Løvu, sum strandaði á Lambavík nýggjársaftan 1707.
Í Gamla Handli fer Elin Lindenskov at vísa, hvussu sápa og livandi ljós verða gjørd úr tálg, Eva úr Dímun garvar seyðaskinn, og Eydna Gaard fer at vísa prýðislutir úr horni og kleyvum.
Eysturoyar gongufelag, sum er sera virkið, skipar sunnudagin 28. oktober fyri einum túri eftir søguligu gøtuni úr Elduvík til Oyndarfjarðar, og 4. november verður ein gongutúrur úr Glyvradali til Glyvrar.
Keldan í Skálafirði er karmur um fyrilestrarnar, sum vera týsdagin 30. oktober. Fyrilestrarnir eru fyri almenninginum, og byrjað verður kl. 12.30; aftaná verður høvi at seta spurningar. Fyrilestrarhaldarnir eru: Gordon Rajani frá EIK banka, sum tosar um keyp og sølu av fyritøkum, og Stefán Jón Friðriksson úr Íslandi, deildarleiðari í fíggjarmálaráðnum, sum fer at røða um einskiljing av almennum fyritøkum. Ragnar Nystøyl er norðmaður og arbeiðir hjá CEO, Kontali Analyser. Evnið, sum hann viðgerð, er evropeisk og altjóða trend í sambandi við laks og hvítan fisk. Leif Bergmann er stjóri í Henley Management College í Onglandi, og hann fer at røða um evni: building people – building business.
Týskvøldið 30. oktober skipar EIK fyri einum temakvøldi í Stórustovu í Barnagarðinum á Mýrunum, har evnið er "Legg í framtíðina". Tilmelding fer fram á www.eik.fo
Mikukvøldið skipa EIK Banki og Íverksetanarhúsið í felag fyri einum almennum kvøldi, sum kallast "Verð tín egni stjóri" – ljóðar tað ikki væl? Tiltakið verður í Hæddini í Saltangará.
Alla vikuna verða góð tilboð at fáa í handlunum hjá Handilsmiðdeplinum. Fríggjakvøldið hava handlarnir "open by night". Opið er til kl. 22.00. Fríggjakvøldið verður eisini skipað fyri einum spennandi mótakvøldi í Stokkastovuni, sum kallast "nýggjasta trend innan móta". Øll eru vælkomin, og tiltakið er ókeypis. Leygardagin hava handlarnir í Handilsmiðdeplinum langan leygardag, og tá er opið til kl. 17.00.
Heldur ikki børnini vera gloymd. Leika og leiki vitja í Berglon fríggjadagin kl. 17.00 og leygardagin kl.15.00. Sunnudagin verður Giga barnatiltak í ítróttarhøllini í Runavík, har Trøllapætur, ommudidd og politistarnir eru við. Harafturat er eisini ein eldblásari við, og Bassi vitjar og hevur okkurt gott til børnini.
Fríggjakvøldið 2. november er føroyskur dansur í Hæddini í Saltangará. Dansifelagið á staðnum er sera virkið, og væl av fólki plagar at møta, tá ið dansur er.
Innan tónleikin verður eisini nógv á skránni. Mentanarhúsfelagið skipar týskvøldið fyri Jam Session í Blikk Café´ini, og hóskvøldið er vísusangur við íslendinginum Throstur Jóhannesson úr vinarbýnum Ísafirði. Leygarkvøldið verður Gospel Praise í Kelduni í Skálafirði. Leygarkvøldið 3. november verður ein stór konsert við dansi í ítróttarhøllini í Runavík. Bólkarnir sum vera við til konsertina og dansin, eru: Høgni Lisberg, Crawling Blue, Simon Mathew (DK) og Boys in a Band.
Mentanarvikan endar við einum sangkvøldi í Glyvra kirkju sunnudagin 4. november kl. 20.00 Kór Glyvra kirkju fer at syngja anglikansk sálmaløg.
Attachment1: http://www.runavik.fo/Data/Register/0CAD447D-7512-4D78-91F1-F8E935EB9824/FB232055-057F-4B11-9A9E-3B77CB925C29/5862A5B8-3884-4F2C-A51D-150CE22324DE.pdf


c: text/html

text:
Enn ein tryggur sigur!
TB | 28/06/14
TB tryggjaði sær enn ein tryggan sigur við Stórá ídag. Næstbesta liðið hjá KÍ var komið á vitjan, og teir vóru einamest statistar í einum dysti, har leikferðin var lág, men sum tiltíðir hevði gott undirhaldsvirði.
Aron Sørensen var ikki við ídag, tí hann var leikbannaður, so at Páll Hagbert hevði gjørt onkrar smávegis broytingar. Liðið var stórtsæð soleiðis sum okur kenna tað. Jonhard spældi saman við Martini í miðverjuni, Ragnar Joensen og Eirikur mannaðu bakplássini. Páll hevði sostatt telvað Teit Olsenensiva miðvøllin. Rógvi lá frammanfyri hann, Arthur og Ragnar Tausen vóru á vengrunum og Teitur Justinussen lá fremstur. Hetta var útgangsstøðið frá dystarbyrjan, men onkrar smávegis broytingar vóru gjørdar sum dysturin leið.
Sum sagt var leikferðin lá at byrja við. TB spældi sera væl fram móti brotsteiginum, men seinasta ella næstseinasta avleveringin vóru aloftast sera vánaligar og illa umhugsaðar. Innleggini úr bæði vinstru og høgru síðu sótu eisini illa í dystarbyrjanini. TB beit fyrstu ferð frá 10 minuttir vóru spældir. Teitur Olsen skeyt eitt hart skot móti málinum, málverjin megnaði einans at sláa bóltin til síðurnar, har Eirikur fangaði bóltin, men skotið úr spískum hjá honum var vánaligt, og Martin Tausen bleiv ov stuttur, tá hann skuldi prika bóltin í kassan.
Sum hálvleikurin leið tóktust Tbarirnir at blíva ørkymlaðir, tí teir megnaðu als ikki at bróta verjugarðin hjá KÍ niður, sum hevði rímuliga gott tal á støðuni. TB kom ofta í góðar støður, men KÍ megnaði hvørja ferð at verja fyri. Hetta gekk til 30 minuttir vóru farnir, tí nú var Ragnar Tausen veruliga raknaður við úr dvala, fyrst tekur ein Kíari og blokerar einum hørðum skoti við rygginum. TB fær hornaspark, og inni í fimmmetrinum er Ragnar púra leysur og nógv hægstur, og stútar bóltin í netið til 1-0. Hetta var málið sum veruliga tók meginpartin av áræðinum, ið KÍ hevði í skjáttuni, og nú skolaðu álopini eystur móti KÍ málinum. TB hersetti seinasta tríðingin á vøllinum, men teir vóru ov lítið avgjørdir, tá møguleikin var har. Antin spældu teir bóltin ov seint, ella skutu teir á mál tá teir heldur áttu at spæla, men undirhaldandi var tað at hyggja eftir.
KÍ minti okkum á, at teir enn vóru í dystinum, tá Teitur Justinussen ger eina løgna avleverina beint á dómaran, bólturin støkkur til ein Kíara, ið ger eitt gott trekk og smekkar til, skotið var sera hart og gott, bólturin nært yvirkantin av tvørstongini. Tað sá út sum, at Ivan hevði kontrol á skotinum, tá alt kom til alt.
Eftir hetta dovnaðu okur aftur og spælið bleiv eitt sindur óróligt, serlig frameftir. Tó fingu okur eitt sera flott mál áðrenn hálvleik. Eftir nógv spæl á miðvøllinum, spælir Rógvi eina avlevering aftur um verjuna hjá KÍ, har Ragnar Tausen móttekur bóltin á brotsteigarmarkinum á baklinjuni, hann hyggur upp, sær at Teitur Olsen stendur í góðari støðu uttarliga. Teitur temur bóltin við høgra beininum, og plaserar hann hegnisliga í kassan við tí vinstra. Einklari kann tað valla gerast. Einkult og vakurt. Viðhaldsfólkini mettu, av góðum grundum at TB átti brotsspark heilt móti endanum á fyrra, tá Rógvi heilt tíðuliga verður skumpaður í ryggin. Men dómarin, sum heild dømdi væl, lat ikki við seg koma. Hálvleikur, 2-0 til TB
TB pressaði KÍ í botn í seinna hálvleiki. Tað sást tíðuliga, at norðingarnir ikki høvdu nógva orku eftir, tí markeringarnar vóru alt ov leysar. Teitur Justinussen kom nakrar ferðir á baklinjuna, men álopsleikarirnir hjá okkum, runnu ofta ov langt og ov tíðliga í skotstøðu, soleiðis at onki spurdist úr. Ragnar Tausen var ikki at steðga, KÍ megnaði als ikki at gera nakað við hann. Ragnar var í sonnum toppformi og vendi í heilum sum ein snurritoppur frá øllum. Tað var stuttligt at síggja.
Dagsins finta kom frá einari ósannlíkari keldu. Arthur fær bóltin úti í vinstru síðu, og setti fer móti brotsteiginim. Hann flutti bóltin hegnisliga frá høgra yvir á vinstra bein og dirblaði fram við 3 prísgivnum KÍ-leikarum. Tá Arthur var blivin púra leysur og einans skuldi seta innsíðina á bóltin og trilla hann í netið, var hann sjónliga blivin so móður, at hann ikki hevði meira yvirskot og prikaði bóltin á málverjan. Í illsinni skallaði Arthur stongina í berum argilsi.
Nú fóru TBarirnir at hygga sær. Teir spældu leikandi lætt framvið øllum teimum bláu í Klaksvík, tað var ein sonn frægd at verða vitni til. Men teir vóru eitt sindur hugmóðugir og blivu til tíðir ov sjálvsóknir.
TB fekk eitt brotsspark, tá hálvleikurin er hálvrunnin. Jonhard sendir ein frálíkan diagonal til Ragnar Tausen, sum hevði eina óhepna móttøku, tað hepnast honum at skalla bóltin til Eirik, ið var komin stormandi við einum yvirlappi. Eirikur verður feldur á baklinjuni og brotsspark til TB. Ragnar Tausen hevur verið tryggur úr 11 metrum, men hesaferð hepnaðist honum ikki at skora. Hann sparkaði framvið málinum.
3-0 málið minti eitt sindur um uppspælið til brotssparkið. Heldur enn at fara á beinleiðis baklinjuna, spældi Eirikur bóltin á tvørs til Rógva sum hevði góða tíð og gottpláss at skora, og tað gjørdi hann eisini. 3-0 til TB. Eftir hetta bleiv rukkulív. Menn tímdu ikki at renna aftur og allir vildu fáa ein bita av málkøkuni, men KÍ vardi manniliga og onki mál kom í tí sum eftir var. TB vann sostatt 3-0 í einum undirhaldandi dysti.
Hetta var seinasti dysturin hjá okkara toppskjútta, Ragnar Tausen. Ragnar fer niður til Danmarkar í lestrarørindum eftir summarfríðtíðina. Ragnar kom til felagið í 2011 og hevur við sínum skjóta og ágangandi spæli verið ein av okkara bestu áleyparum seinastu árini. Ja, hann hevur verið tann stinnasti á plássinum síðan ein annar kendur porkiningur í svørthvítu troyggini skoraði mál eftir vild, Olivur Abrahamsen. Okur ynskja Ragnari alt tað besta á flatlondum og vóna, at hann heldur fótbóltin við líka og kemur aftur til okkum í framtíðini.
Nú er summarfrítíð, og hóast eitt gamalt orðafelli sigur at ein ikki skal kanna sær bitan, so haldi eg at Effo-deildin bíðar eftir okkum í 2015.
Einaferð TB. Altíð TB

robotstxt: allowed

filter: keep


text:
Matpakkin.fo – matpakkar til skúlar
Bílegg her: http://matpakkin.fo/
Nú ber til hjá næmingum og lærarum at bíleggja matpakka allar skúladagar.
Úrvalið av matpakkum sæst á heimasíðuni matpakkin.fo
Matpakkarnir kunnu bíleggjast fram til kl. 7.30 og eru tá í skúlanum til matarsteðgin sama dag. Tó eru einstakar vørur, ið mugu bíleggjast dagin fyri. Matpakkin er merktur við navni og flokki á honum/henni, ið eigur hann.
Ikki er neyðugt at minnast at bíleggja til hvønn dag, tí til ber at leggja inn eina fasta bílegging, har bíleggingin verður endurtikin teir dagar, sum valdir verða í yvirlitinum á heimasíðuni.
Ein váttan verður send við telduposti, sum vísir tær støku bíleggingarnar, ið eru partur av tí afturvendandi bíleggingini. Harumframt verður ein váttan send á veitingardegnum fyri hvørja staka bílegging.
Avrit av øllum bíleggingarváttanum liggur á heimasíðuni undir valmyndini BÍLEGGINGAR.
Broyta ella strika eina bílegging
Til ber at broyta og strika stakar bíleggingar, sum eru partur av afturvendandi bílegging. Tá verður nýggj váttan send við telduposti.
Møguleiki er at broyta eina afturvendandi bílegging. Tá broytast allar komandi stakar bíleggingar, sum eru partur av tí afturvendandi bíleggingini.
Til ber eisini at strika afturvendandi bíleggingina. Tá strikast samstundis allar komandi stakar bíleggingar, sum eru partur av afturvendandi bíleggingini.
At broyta og strika bíleggingar skal gerast við tíðarfreistini, ið er galdandi fyri viðkomandi vøru – meginreglan er, at tað skal gerast innan kl. 7:30 á veitingardegnum. Tó eru einstakar vørur, sum skulu broytast ella strikast dagin fyri.
Gjaldskort
Tá bílagt verður, skal rindast við gjaldskorti.
Bara gjaldskort, ið eru tilmeldað trygdarloysnini 3D Secure hjá Nets og peningastovnunum, kunnu nýtast. Eigarin av gjaldskortinum skal venda sær til peningastovnin, um so er, at kortið ikki er tilmeldað trygdarskipanini. Gjaldskortið kann nýtast dagin eftir, at tað er tilmeldað.
Upphæddin fer av gjaldskortinum sama dag, sum matpakkin er bílagdur.
Fyri afturvendandi bíleggingar fer gjaldið av kortinum sama dag, sum staka veitingin verður gjørd. Broytingar í eini bílegging ávirka gjaldið, sum verður tikið av kortinum, samsvarandi.
Til ber at strika og leggja nýggj gjaldskort í valmyndina UMSITING.
Kundin hevur ábyrgd av:
· at áseta innihaldið í bíleggingini
· at áseta, um bíleggingin skal vera afturvendandi
· at gera broytingar ella at strika stakar ella allar bíleggingar í afturvendandi bíleggingini og at gera hetta samsvarandi veitingartíðini, ið er ásett fyri bíløgdu vøruna
· at gjaldskortið hevur gildið og at til ber at trekkja gjaldið av kortinum samsvarandi bíleggingini


text:
Mary Shelley
Mary Wollstonecraft Shelley (fødd Godwin; 30. august 1797 – 1. februar 1851) var ein enskur rithøvundur, ið skrivaði skaldsøgur, stuttsøgur, sjónleikir, essay, ævisøgur og ferðafrásagnir, og var best kend fyri sína gotisku skaldsøgu, Frankenstein: or, The Modern Prometheus (1818). Hon ritstjórnaði eisini verk ið maður hennara, filosofurin Percy Bysshe Shelley skrivaði. Faðir hennara var politiski filosofurin William Godwin, pg móðir hennara var filosofturin og feministurin Mary Wollstonecraft.
Móðir Mary Godwin doyði tá ið Mary bert var ellivu dagar gomul; seinni vóru hon og eldra fostursystir hennara uppaldar av faðirinum. Tá ið Mary var fýra, giftist Godwin við granna sínum, Mary Jane Clairmont. Godwin syrgdi fyri, at dótturin fekk ein góða útbúgving og eggjaði henni til at fylgja hansara liberalu politisku teorium. Í 1814 fór Mary Godwin at ganga saman við einum av politisku fylgjarunum hjá pápanum, tann gifti Percy Bysshe Shelley. Saman við fostursystir Mary, Claire Clairmont, fóru tey at ferðast til Fraklands og ferðaðust síðan gjøgnum Evropa. Tá ið tey komu aftur til Onglands var Mary uppá vegin við barninum hjá Percy. Tey næstu tvey árini vóru tey útifryst, vóru í skuld og mistu dóttrina, ið varð fødd ov tíðliga. Tey giftist seint í 1816 eftir at fyrra kona Percy Shelley, Harriet, hevði tikið lívið av sær.
Keldur[rætta | rætta wikitekst]
- ↑ Seymour, 458.


text:
Býráðsfundur 28. apríl 2011
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
1.
J. nr. 103 – 11/00263
Ársroknskapurin hjá Runavíkar kommunu fyri 2010.
-Fíggjarnevndin mælir til at góðkenna roknskapin fyri 2010.
-Býráðið hevur á fundi 28/04-2011 einmælt samtykt at góðkenna roknskapin.
2.
J. nr. 111 – 11/00238
3.
J. nr. 243 – 11/00169
Bygging av nýggjari fimleikahøll sunnan fyri Ítróttarhøllina í Runavík.
Tilmæli frá Teknisku deild:
Vísandi til frágreiðing df. 18/03-2011, mælir Tekn. Deild til at arbeiða víðari við ætlanini smb. fylgjandi raðfesting:
1) 3.2.1. Gera byggiskrá og bjóða út í heildarveiting.
2) 3.2.2. Gera byggiskrá, projektera og bjóða út í høvuðsenterprisu.
3) 3.1.4. Gera byggiskrá og liðugt projekt fyrst, saman við TN Bygging, og loyva munandi broytingum til verandi projekt.
-Ein meiriluti í mentanarnevndini Kári E. Jacobsen og Hans J. Johannesen mæla til at velja raðfestin nr. eitt frá Teknisku deild (3.2.1.)
Ein minniluti Fríðbjørg Weihe mælir til, at raðfesting nr. trý frá Teknisku deild verður vald (3.1.4.)
-Býráðið á fundi 28/04-2011:
Fyrst varð atkvøtt um broytingaruppskot frá Arnfinn Langgaard um, at býráðið heldur seg til viðtøkuna frá okt. 2010 og fer í samráðingar við TN Bygging og Støkk um yvirtøku av projektinum við einum íløgukarmi á 25 mió., við nøktandi grundøki, við umklæðingarrúmi til NSÍ og evt. køki, ella taka hædd fyri hesum, um ráð ikki er at gera tað samstundis. Gera byggiskrá, velja bygginevnd, sum umboðar býráðið, Tekn. deild og brúkararnar og leggja tað aftur fyri býráðið um 2 mánaðar. Broytingaruppskotið fekk 5 atkvøður fyri og 6 ímóti og fall sostatt.
Arnfinn Langgaard, Fríðbjørg Weihe, Beinta Olsen, Kristian Gaardbo og Bjarni Kjeld atkvøddu fyri
Magnus Rasmussen, Sæunn Ó. Hansen, Kári E. Jacobsen, Hans J. Johannesen, Klæmint Østerø og Karl Rasmussen atkvøddu ímóti.
Síðan varð atkvøtt um minnilutaupp-skotið frá Fríðbjørg Weihe, sum fekk 5 atkvøður fyri og 6 ímóti og fall sostatt.
Arnfinn Langgaard, Fríðbjørg Weihe, Beinta Olsen, Kristian Gaardbo og Bjarni Kjeld atkvøddu fyri
Magnus Rasmussen, Sæunn Ó. Hansen, Kári E. Jacobsen, Hans J. Johannesen, Klæmint Østerø og Karl Rasmussen atkvøddu ímóti.
Síðan varð atkvøtt um meirilutauppskotið frá Kára E. Jacobsen og Hans J. Johannesen, sum fekk 6 atkvøður fyri og 4 ímóti og varð sostatt samtykt.
Magnus Rasmussen, Sæunn Ó. Hansen, Kári E. Jacobsen, Hans J. Johannesen, Klæmint Østerø og Karl Rasmussen atkvøddu fyri.
Arnfinn Langgaard, Fríðbjørg Weihe, Beinta Olsen, og Bjarni Kjeld atkvøddu ímóti.
Kristian Gaardbo atkvøddi ikki.
4.
J. nr. 132 – 08/00068
Trappulift/atkoma í Glyvra skúla.
Tilmæli frá Teknisku deild:
Fyrispurningur er aftur komin frá skúlaleiðsluni um, at fáa eina trappulyft gjørda frá høvuðsgongini og upp á fyrstu hædd. Tekn. deild hevur áður kannað hetta og var niðurstøðan tann, at rættast er við eini lift norðan fyri skúlan, sum er til allar hæddirnar (kostn. uml. 1. mió.) og er tað framvegis niðurstøðan hjá Tekn. deild.
Í hesum fíggjarárinum eru kr. 200.000,- er avsettar til lyft, og kann ein trappulyft, sum kann leggjast upp at vegginum, fáast fyri kr. 150.000 +mvg,.
TD mælir til at brúka tær avsettu kr. 200.000,- til eina trappulift og at 1 mió. kr. verður avsett komandi ár til lift til allar hæddirnar.
-Mentanarnevndin mælir til, at taka undir við tilmælinum frá Tekn. deild.
-Býráðið hevur á fundi 28/04-2011 einmælt samtykt at brúka tær kr. 200.000,-, sum eru avsettar á fíggjarætlanini, til eina trappulift.
5.
J. nr. 243 – 09/00492
Uppsetan av girðing við áskoðaraplássini á ítróttarøkinum í Runavík.
Tilmæli frá Teknisku deild:
TD hevur kannað um til ber at fáa heilgalvaniseraða girðing í Føroyum, men ber tað ikki til. Um girðingin ikki verður heilgalvaniserað, vil hon rusta beinanvegin og mælir TD tí til, at hetta verður gjørt uttanlands.
Ein annar møguleiki er at brúka rustfrítt stál, men er tað rættiliga kostnaðarmikið.
TD hevur sett seg í samband við Teknistovuna v/Eyðun Petersen (sum upprunaliga hevur teknað áskoðara økið) og biðið um eina endaliga sniðgeving og innheintan av tilboði uppá heilgalvaniseraða girðing og mælir TD til, at taka av tilboðnum kr. 160.000 +mvg.
-Mentanarnevndin mælir til at taka undir við tilmælinum frá Teknisku.
Býráðið hevur á fundi 28/04-2011 einmælt samtykt at taka undir við tilmælinum frá Mentanar-nevndini.
6.
J. nr. 562 – 10/00482
Garður og gongubreyt fram við Meinigheitshúsinum á Skála.
Ummæli frá Teknisku deild:
Á fundi 23/03-11 viðtók Teknisk nevnd at gera yvirlit yvir kostnaðin við gongubreytum, keyp av lendi og asfaltering.
Keyp av lendi til gongubreytir og skráan móti norði er kr. 16.643,00
Kostnaður av gongubreyt og støði undir garðar er kr. 18.790,00
Munur kr. -2.147,00
Økið, sum skal asfalterast, er uml. 420 m2. Matrikuleringsútreiðslurnar eru ikki við í uppsetingini.
-Tekniska nevnd mælir til, at keypa lendið og harumframt gera støði undir garðarnar og mótrokna virðið av hesum arbeiði í endurgjaldinum fyri lendið. Harumframt verður mælt til, at játta asfaltstuðul á 30 kr. pr. fermetur.
-Málið tikið av skrá eftir áheitan frá forkvinnuni í Teknisku nevnd.
7.
J. nr. 561 – 11/00101
Uppskot um yvirtøku av landsvegnum inni í bygdini í Oyndarfirði
Ummæli frá Teknisku deild:
Kommunan hevur útlagt byggiøkir fram við landsvegnum, men er tað Landsverk, sum setir treytirnar fyri byggilinju v.m. Tað er sera óheppið fyri byggimálsviðgerðina, tí treytirnar eru ikki tær somu, sum kommunan setir. M.a. kann onki byggjast nærri vegnum enn 10m.
Umsitingin hevur samráðst við Landsverk um treytirnar fyri yvirtøku av vegnum, sum bjóðar kommununi at yvirtaka vegin og vilja teir umvæla áarinntøkini, ið treingja til, men onki verður gjørt við gøtulyktir.
Tekn. deild mælir til at yvirtaka vegin, tá vegurin hevur fingið nýtt slitlag á øllum strekkinum.
-Tekniska nevnd mælir til, at taka undir við tilmælinum frá Tekn. deild.
-Býráðið hevur á fundi 28/04-2011 einmælt samtykt at taka undir við tilmælinum frá Teknisku nevnd.
8.
J. nr. 502 – 11/00260
Broyting av ídnaðarøkinum Yviri á Hálsi í Rituvík.
Ummæli frá Teknisku deild:
Tekn. deild er komin til, at rættast er at broyta Ídnaðarøkið í Rituvík.
Sum er, er eitt uml. 16.500 m2 stórt øki lagt sunnan fyri bygningarnar, sum eru bygdir á sunnara partinum í ídnaðarøkinum, og koma møguligir bygningar á hesum øki at standa sera árendir í lendinum.
TD mælir til at gera umbýti við Neshaga og Búnaðarstovuna soleiðis, at hesir 16.500 m2 verða verða umbýttir við eitt øki eystan fyri herðuna, soleiðs at bygningarnir verða settir lægri og verða samstundis fjaldir frá Æðuvíkarvegnum. Í hesum sambandi má býarplanurin broytast tilsvarandi.
Eisini mælir TD til at tillaga byggiætlanirnar fyri økini, og lýsa teir alment sum Serstakar byggisamtyktir við heitinum ávikavist D31-N og D31-S.
-Byggi- og býarskipanarnevndin mælir til at taka undir við Teknisku deild.
-Býráðið hevur á fundi 28/04-2011 einmælt samtykt at taka undir við tilmælinum frá Byggi- og býarskipanarnevndini.
9.
J. nr. 733 – 11/00167
Flyting av parabolskipanini hjá Opus í Runavík
Ummæli frá Teknisku deild:
Antennurnar hava staðið á kommunalari ogn í meira enn 20 ár, uttan nakra skrivliga avtalu. Nú skal byggjast á økinum og mugu antennurnar flytast. Opus hevur fingið ávíst eitt øki, sum kann leigast frá kommununi til endamálið. Leigumálið er avmarkað til 5 ár.
Opus er ikki væl nøgt við, at leigumálið er avmarkað, tí tað kostar nógv at flyta útgerðina og ynskja teir heldur at fáa øki til keyps. Sambart byggisamtyktini er trupult at selja stykki til annað endamál enn til sethúsagrundstykki.
Tekn. deild mælir til at halda fast við samtyktina frá 23/3-11, men at broyta tíðarfreistina í leigumálinum til 9 ár og 11 mánaðir, og at leigumálið kann leingjast 5. hvørt ár.
-Byggi- og býarskipanarnevndin mælir til at taka undir við Tekn. deild..
-Býráðið hevur á fundi 28/04-2011 einmælt samtykt at taka undir við tilmælinum frá Byggi- og býarskipanarnevndini.
10.
J. nr. 401 – 11/00126
Sáttmáli um læknasamtakið í Eiðis læknadømi, sum Funningur er partur av.
Ummæli frá Sosialu deild:
Sosiala deild hevur kannað uppskotið til sáttmála og mælir til at góðtaka sáttmálan við teirri broyting, at seinasta av §8 verður strikað.
-Sosiala nevnd mælir til at taka undir við sáttmálanum við nevndu broyting av §8 um uppsøgn..
-Býráðið hevur á fundi 28/04-2011 einmælt samtykt at taka undir við tilmælinum frá Sosialu nevnd.


text:
Deildarleiðaraskifti á Føroyamálsdeildini
Hugnaløta var á Føroyamálsdeildini fyrrapartin, har Malan Marnersdóttir, dekanur, nýtti høvið at takka Turið Sigurðardóttir fyri at hava havt deildarleiðsluna seinastu árini.
Deildaraleiðaraskifti var á Føroyamálsdeildini 1. juni 2012.
Jógvan í Lon Jacobsen, dr.philos., hevur tikið við sum deildarleiðari eftir Turið Sigurðardóttir, professara, sum síðani 2009 hevur verið dekanur á Føroyamálsdeildini.
Bygnaðarbroytingarnar vóru í vár. Tá vóru Føroyamálsdeildin, Søgu- og samfelagsdeildin og Læraraskúlin løgd undir nýskipaðu Megindeildina fyri hugvísindi, samfelagsvísindi og námsvísindi við Maluni Marnersdóttir, professara, sum dekani.
Bygnaðarbroytingin hevði eisini við sær, at dekanstarvið á deildunum frá 1. mars 2012 var broytt til at vera deildarleiðarastarv.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Líknandi greinar
Lars Løkke Rasmussen vísir stóra respekt fyri Abdel Aziz Mahmoud, sum er samkyndur og muslim
Kæmpe respekt for, at Abdel investerer sig selv i en så vigtig kamp for ligestilling og tolerance. Det burde ikke være så svært, men det ER det. Desværre. Alene af den grund er det afgørende, at modige rollemodeller tør stå frem og kæmpe for fundamentale rettigheder som friheden til at tro, tænke og elske som Les meira…
Radarin 2. mai 2018!
Løgtingsins Umboðsmaður (LUM) heldur fast við sína niðurstøðu frá desember 2014. Tað var ikki í tráð við lógina at flyta veiðiloyvið frá einum línuskipi á eitt skip, sum hevði verið ídnaðarskip. LUM staðfesti eisini, at avgerðin hjá Fiskimálaráðnum í mars 2015 ikki var í andsøgn við niðurstøðuna, tí talan var um flyting av veiðiloyvi frá Les meira…
Krúnprinshúskið vitjar Klaksvík og Mikladal fríggjadagin
Fríggjadagin 24. august kemur krúnsprinshúskið á almenna vitjan hjá Klaksvíkar kommunu. Skráin fyri dagin fevnir víða, og høvið verður í fleiri umførum hjá almenninginum at síggja og veitra til krúnprinshjúnini og fýra børn teirra. Kongsskipið Dannebrog kemur á Klaksvík kl. 9, og tá eru øll vælkomin á kajina at veitra til Fríðrik, krúnprins, Mary, krúnprinsessu Les meira…


text:
13. Apr 2018
07 Vestur sannførandi móti forútsigiligum KÍ-liði í fyrra hálvleiki, men kláraðu ikki at standa móti hamskiftum og sera væl spælandi klaksvíkingum í øðrum hálvleiki. Við 2-3 tapi eiga vit sostatt enn fyrstu stigini til góða á heimavølli.
11. Apr 2018
Hóskvøldið kl. 18:00 koma føroyameistarakandidatarnir úr Klaksvík á Dungasand, og á pappírinum sær uppgávan møtumikil út, tí KÍ liggja nummar 1, og vit liggja aftast.
10. Apr 2018
Mikudagin kl. 16:30 verður venjing fyri børn í Kvívík. Øll eru hjartaliga vælkomin. Væntandi verður vant mánadagar og mikudagar, men nærri verður avtalað alt eftir hvussu tað passar børnunum.
08. Apr 2018
Tvey skjót mál tá ein tími varð leiktur, løgdu lunnar undir heimasigrinum, hóast vit megnaðu at halda vertunum frá fatinum í stóran part av dystinum. Gilli minkaði um munin, men heldur enn at javna, innkasseraðu vit enn eitt mál í 3-1 ósigrinum í dag.
02. Apr 2018
Lagt var upp til ein torføran dyst, tá A-liðið hjá okkum tóku ímóti Ebstr/Skála, sum seinasta ár átti fyrsta pláss í deildini. Bæði liðini løgdu nógv fyri, men hóðast liðini bæði deildust um bóltin frá byrjan, sá skjótt út til at útiliðið ætlaði sær avstað við øllum.
02. Apr 2018
07 Vestur, sum seinastu 10 árini ikki hevur havt kvinnulið, stillar í ár upp við heili tveimum liðum. Fyrireikingarnar til kappingina hava gingið væl, men ilt er at meta um lið undan fyrsta umfari, og enn verri at spáða um úrslit. Tað vóru tó við góðum vónum, at 07 Vestur kvinnurnar komu á Dungasand í dag.
02. Apr 2018
Ringa byrjanin uppá kappingarárið í Betri Deildini helt á við 0-3 tapi móti EB/Streymi. Longu áðrenn hálvleik høvdu tríggir verjufeilir longu kosta okkum møguleikan at fáa nakað burturúr dystinum.
30. Mar 2018
Annan páskadag verður aftur dystur á Dungasandi, tá besta liðið tekur ímóti felagsliðnum EB/Streymi í Betri-deildini.


text:
Grafiskt samskifti krevur ofta at tekstur verður nýttur. Sum lið í bøttum tænastustøði veita vit málsliga leiðbeining, ið fevnir um alt frá rættlestri til tekstagerð. Vit samstarva við fremstu teksthøvundar í landinum, eins og royndir týðarar taka sær av at týða tekstin til fremmant mál ella úr tí.
Sum serstaka tænastu í sambandi við týðing av teksti millum øll heimsins mál, hevur Gramar sett sær fyri at fáa ment eina umfatandi týðaraskipan, ið nevnist WebWordSystem, til eisini at kunna týða føroyskt til onnur mál og øvut.
Hevur tú tørv á einum royndum samstarvspartnara í sambandi við málsligar spurningar av alskyns slag, ert tú vælkomin at seta teg í samband við okkum.


text:
Ein hin fyrsti, sum fór at festa á blað tjóðminni og siðsøguligt tilfar, var Andreas Weihe, bóndi á Selatræð, føddur í 1867.
Frá tí, at fólk av álvara fóru at arbeiða við hugsanini um at fáa í lag fornminnisavn í Føroyum, átti hendan ætlan valla størri vælvildarmann enn Andreas. Ágrýtin ferðaðist hann landið runt og savnaði fornlutir.
Men hann legði eisini rættiliga stórt skrivligt verk úr hondum. Eftir hann eru tvær bøkur: »Søga og søgn« 1933 og »Tjóðminni«, 1938.
Í fororðum í fyrru bókini sigur hann sjálvur hvat hevur eggjað honum at fara undir hetta tiltak:
»Frá barnaárum havi eg við góðum huga lurtað eftir søgum og søgnum, sum eldri fólk plaga at siga frá. Ikki bert søgurnar, meira og minni týdningarmiklar, sum sagdar verða, men tað yndi, ið alt ber við sær, sum forfedrar okkara hvør við sínum munni og hvør við sínum skaldsligu gávum hava vovið virðingarverdar træðrir ígjøgnum, dró meg í mínum barnaárum, so sum tær enn draga meg. Í teim gomlu og nýggju søgunum finna vit barnaheim fedranna í mentun og skaldskapi; hann er verdur at goyma í gullskríni bæði fyri okkum, ið nú liva, og komandi ættarliðum«.
Fyrra bókin, sum partvíst er skrivað á føroyskum, partvíst á donskum, er býtt sundur í tríggjar høvuðsdeildir: 1. Søga og søgn. 2. Huldusøgur. 3. Ferðaminni. Seinna bókin er í fimm høvuðspørtum: 1. Staðanøvn á Selatræð og nakrar sagnir ymsastaðni frá. 2. Fornar toftir í Føroyum. 3. Sagnir og ein frágreiðing um spitalska-sjúkrahúsið á Argjum. 4. Gamlir siðir. 5. Gamlir siðir og pátrúgv. Orðtøk.
Hjá honum, ið áhuga hevur fyri gomlu mentan okkara, eru her forvitnisligar frásøgur at finna.
Andreas Weihe doyði í 1946.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
Á fundi í Kongshavnar Havnastýri mánakvøldið 23. mars varð einmælt samtykt at velja Súna í Hjøllum, varaborgarstjóra úr Nes kommunu, til formann.
Hinir nevndarlimirnir eru:
Klæmint Østerø f. Runavíkar kommunu
Kári E. Jacobsen f. Runavíkar kommunu
Pole J. Hansen, f. Sjóvar kommunu
Tollakur Joensen, f. Eystur kommunu
Hvussu gamalt navnið Kongshavn er - og hvør uppruni tess er, er ikki heilt greitt. Navnið finst tó í skjølum longu frá 1650, har sagt verður, at Kongshavn er frá syðra parti av Skálafjørðinum.
Siglir tú inn eftir Skálafjørðinum og ert komin inn um Garðsenda á Toftum og Raktanga á Strondum, so ert tú komin í Kongshavn. "Den længste fjord og samtidig tryggeste ankerplads....." skíra fróðarrit Skálafjørðin. Tað er tí heldur ikki so løgið, at Skálafjørðurin hevur verið skipum lívd og vørn síðan Tróndar dagar, sum vit lesa um í kvæðnum "Gøtuskeggjar".
Tann 18. okt. 1913 kemur í gildi lóg um Kongshavn (Skálafjørðin) sum skipahavn. Sambært hesi lóg skuldu kommunurnar fram við Skálafjørðin velja eina nevnd at hava ábyrgd av havnaviðurskiftunum. Henda nevnd fer til verka tann 7. februar 1914, og verður hesin dagurin roknaður sum stovningardagur fyri Kongshavnar Havnastýri.
Síðan stovnanina hava kommunurnar við Skálfjørðin havt eitt tætt og gott samstarv um havnaviðurskiftini við Skálafjørðin, so skip og bátar kunnu fáa eina so góða tænastu sum møguligt. Avlopið av inntøkunum frá havnagjaldinum verður býtt í mun til strandarlongdina hjá kommununum. Býtið er: Nes 14%, Runavík 48%, Sjóvar 23%, Eystur 15%.
Í næstum fer nýggja havnastýrið at leggja eina arbeiðsskrá fyri tey fýra komandi árini, til tess at menna møguleikarnar við Skálfjørðin enn meira.


text:
Orð og lag: Swangah Dangah
Vælkomin til DJ’s, cyphers, beatbox og freestyle
XL still graffititags og beatdowns
Ja rap battles og mammu jokes til beef style, NFL Jerseys Raiders kepp og g-sound
Góð minnir við ”rest in peace” á t-shirts, crossover hustle við Hoop Dreams í sneakers
(Fresh)
Tað mótsatta candy crap og búrhundar, sum halta igjøgnum gøtur sum handicap,
(Við class)
Ja, old school Pete Rock, tanktops við timbos. Mic check 112
Spýt við switch flow
Hard knock
Bass við armlock á instru, nokk hoyrt
Flow, so fuck lort sum intro
Eg bróti niður
Goon rap
Flowi yvir
Boom bap
Lívsstíl
Á toppinun
Fitted cap
Og due rags
Vit leggja mainstream-sjangrir í gravirnar, sikta upp, men taka fólkini nú aftur til røturnar!
–
Og navnið er Ragnar, Rugged Neva Smoove frá Havn til Brownsville.
On My Block, Fronta og enda scarfaced av Ill Will.
Sabotage við Beastie Boys, nuts yvir beats,
No Escapin’ This. Taki yvir og droppi gems sum Mobb Deep.
Inn í House of Pain, “Jump” til boom bap Premier.
Gang Starr rap, DMC, eg vísi love fyri pioneers,
seti eld í tað nýggja, Arsonist á mikrofon.
Heavy sum D frá AZ til Necro hardcore,
mamma segði “knock you out” harrin í ringinum.
Old news sum CNN “Invincible”, stýr á tingunum.
Mín joint er on point við EPMD symphony,
Johnny Blaze á Ghost Notes, Copywrite rap masterpiece.
Bow down, mín connection Dogg Pound,
Hyphy sum Mac Dre men stadigvekk Digital Underground.
Ei fyri Dead Prez, tað er djúpri sum rótin,
Gravediggaz digga hiphop, og tit síggja “What’s Golden”.
–
Steen no comments, men nolidge sum common, og síðan Dre gav mær Chronic havi eg slamað sum ONYX, bravehearted við Nas (swizz) tað er ride or die á topics
Alt frá Fugees til Kool G bounce sum hydrolics.
Ein public enemy, preachi meir enn KRS og 2Pac, Biggie, Joe og Big Pun heavyweight í boombox,
eg busti rhymes við spliff men ongar Brooklyn cats, Champion við flow no polo, tað er fuckin’ hoodie rap (woof).
Don bully slash Geto Boys boogies back, einastu ferðina Swangah eru á reyvini er, um tað er á groupie tats.
Eg síggi death row í Crooked I sum pansararnir
Við Wu tang tankagongd so aldrin verði eg nakkaður
Mos def Naughty by nature og takka Mary Jane
Rakim upplærdir við arvingunum frá Daddy Kane
Non Phixion gore text men meira ill við canabis í Big L í templinum á Cypress Hill.


text:
7.e vitjaði løgtingið
Oddfríður Marni Rasmussen hevur 7.e í samfelagsfrøði. Fríggjadagin vóru tey í løgtinginum, Oddfríður greiðir soleiðis frá:
Sjeyndu flokkarnir hava samfelagsfrøði í tveir tímar um vikuna. Fríggjadagin, 26. januar, vóru næmingarnir í 7. e saman við læararanum í løgtinginum, har teir hittu løgtingsmannin fyri Tjóðveldi og løgtingsformanninum, Páll á Reynatúgvu. Ongin tingfundur var henda dagin, so næmingarnir sluppu at manna tingið. Onkur var eisini uppi á røðarapallinum.
Tingformaðurin sat í sínum vanda sessi, og haðani greiddi hann frá, hvussu tingarbeiðið verður skipað. Hvussu tinglimir atkvøða, og hvat teir siga og gera í tinginum. Hann greiddi frá, um tey tingmál, sum komu, og um ungdómstingið, sum er annaðhvørt ár. Eftir tingfundin fóru næmingarnir upp í eitt fundarhøli, har nevndirnar sita og fundast. Bara fíggjarnevndin var á fundi henda dagin, og fundurin var um at játta pengar til at byggja nýtt barnaheim í Havn. Tingformaðurin greiddi frá um nevndararbeiðið, og hvussu tey kalla inn serfrøði at greiða ymisk ógreið viðuskifti.
Eftir nevndararbeiðið sluppu tey at støkka inn á gólvið hjá sjálvum tingformanninum. Har sóu næmingarnir arbeiðsumstøðurnar hjá honum. Síðani helt tingformaðurin, at gestirnir skuldu fara í tað heilagasta rúmið í tinginum: kantinuna. Har fingu næmingarnir frukt, saft og karamellur, meðan tingformaðurin greiddi frá ymiskum, sum tingformaðurin skuldi skipa fyri.
Tey í 7. e takka tingformanninum fyri miklan blíðskap.
Myndir: Oddfríður Marni Rasmussen


text:
Samskifti og kunning er eitt øki, sum gerst alsamt týdningarmiklari fyri Talgildu Føroyar. Verkætlanirnar eru nú allar í gongd, og áhugapartarnir verða alt fleiri. Eisini nærkast tíðin, tá loysnirnar eru klárar at taka í nýtslu hjá brúkarunum. Hetta hevur við sær økt krøv til kunning og samskifti. Vit hava tí tørv á fólki við góðum førleikum innan samskifti, bæði strategiskt, taktiskt og operationelt samskifti.
Tú skalt kenna til ástøði innan samskifti, duga væl at miðla, kenna til ymsa tøkni innan samskifti og helst eisini hava royndir sum samskiftisfólk. Tú skalt kunna leggja til rættis samskiftisætlan fyri Talgildu Føroyar sum heild og fyri einstøku verkætlanirnar. Tú skalt eisini kunna leggja til rættis og standa fyri teimum átøkum, sum skulu gerast, tá loysnir skulu út til brúkaran, t.e. borgarar, fyritøkur og stovnar. Tú skalt hjálpa og vegleiða øðrum starvsfólkum í Talgildu Føroyum at vinkla og miðla samskifti úteftir. Talan kann verða um at framleiða kunningar- og tíðindaskriv, vegleiða tá Talgildu Føroyar verða viðgjørdar í miðlunum og gera vegleiðingar, framløgur o.l. Tú skalt eisini duga væl at skriva og orða teg á føroyskum, enskum og donskum, og duga at fáast við og leggja út á heimasíðu og Facebook – bæði skrivligt og annað tilfar.


text:
Góðan dag og vælkomin á mína síðu.
Eg eiti Jóhan Christiasen, og eg verði 38 ár á sjálvum valdegnum tann 1. sept. Eg eri giftur við Elsebeth Vilhelm, og saman eiga vit tvær døtrar. Malan, sum er 11 ár, og Sólvá, sum er 8 ár.
Eg eri uppvaksin í Leirvík, har vit nú eisini búgva.
Eftir miðnámslestur fluttu vit av landinum í lestrarørindum. Eg havi lisið Stjørnmálafrøðið á Syddansk Universitet í Odense og Fróðskaparsetur Føroya.
Eg havi altíð verið sera áhugaður í samfelagviðurskfitum, og var tað nattúrligt fyri meg at taka av, tá heitt var á meg, um at stilla upp til kommunuvalið í 2005, og bleiv eg valdur í Leirvíkar bygdarráð tá.
Til kommunuvalið í 2009 var avgerð tikinu um at Leirvíkar og Gøtu kommunur skuldu leggja saman til Eysturkommunu, og fekk eg tað álit og heiður at gerast fyrsti borgarstjóri í Eysturkommunu. Í tí tænastuni eri eg enn.
Aðrar arbeiðsroyndir eru m.a. á turkihúsinum í Syðrugøtu, Fiskavirkinum í Norðragøtu, aling á Gøtuvík, eitt sindur av útróðri, og nøkur ár á skrivstovuni hjá Leirvíkar kommunu. Seinasta borgarliga starvið, áðrenn eg bleiv valdur til borgarstjóra, var sum fíggjarleiðari á Faroe Marine Products. Vanliga nevnt Høvdarvirkið í Leirvík.
Umframt familjulívið, sum eg virðismeti sera høgt, so hava vit ein sera góðan og trúgvan vinarskarða. Vit hava hildið saman frá tí vit vóru børn, og stuttligt er at síggja, at okkara børn nú eru bestu vinir.
Annars verður mín frítíð nýtt til ymiskt úti í náttúruni. Eg uppsiti ein haga í Gøtugjógv við 100 seyðum, umframt eg havi ein annað haga í Kunoy í røkt. Vit hava tríggjar seyðhundar, sum eisini skulu passast og venjast. Og so sjálvandi Maja, sum er kettan hjá Maluni.
Um tað er onkur løta, og veðrið loyvir tí, so dámar okkum væl at fara ein túr í bátin, og fáa okkum eitt kók.
Mín politiska áskoða hevur altíð verið, og kemur altíð at vera, at vit Føroyingar mugu taka ábyrgd fyri okkara egna landi. Onki útlendsk vald er hægri enn Føroya Fólk.
Vit sum politikkara, bæði í kommunum og landspolitikkarar, eru fólksins tænarar.
Eg frøðist við øllum okkara dugnaligu arbeiðsfólkum, fiskimonnum, reiðarum og fyritøkum v.m., nú tá tað gongur framá. Men eg ógvist við, og vil broyta ta skipan vit hava í dag, har spekulatar og strámenn avreiða milliarda virðir beint í lumman hjá útlendskum spekulandum og einstøkum føroyskum strámonnum. Nú er tíðin komin til, at Føroya ríkidømi kemur Føroyingum tilgóðar.
Føroyski samleikin og mentanin er serstøk, og hon má verjast og styrkjast. Vit skulu altíð hugsa Føroyskar loysnir til Føroyska samfelagið.
Vit eiga at liva og virka frameftir, og við virðing læra av okkara forfedrum og okkara søgu. Tað er ein góður lærdómur.


text:
Mynd: Jens Kr. Vang/Portal.fo
Siðvenja - undanførsla fyri heimildarleys lán!
Lønardeildin verjir misbrúk av almennum peningi
Lønardeildin hjá fíggjarmálaráðnum legði fyri stuttum fram eitt verjurit, har deildin eftir besta førimuni og við alskyns undanførslum roynir at káva útyvir svik við almennum peningi.
Ístaðin fyri at ganga í seg sjálva, og sýna eitt sindur av eyðmjúkleika, og rætta uppá sína svikagerð mótvegis føroyska skattgjaldaranum, so velur Lønardeildin ístaðin at rættleiða og ákæra onnur fyri mistulking og misfatan av hvussu almennur peningur eigur at vera umsitin.
Sagt verður nevniliga, at undirritaði fer skeivur, tá Fíggjarmálaráðið verður lagt undir í heimildarloysi at rinda starvsfólki løn undir verkfallinum.
Grundin til skeivu niðurstøðuna er sambært lønardeildini, at tað, sum er gjørt undir hesum verkfallinum, fylgir somu mannagongdum, sum hava verið brúktar seinastu 15-20 árini í sambandi við verkfall.
Siðvenjan hjá landinum seinnu árini er sambært lønardeildini tann, at lønarfrádráttur fyri verkføll verður gjørdur, tá verkfallið er liðugt, og hetta hevur ongantíð verið nakar trupulleiki seinastu 15 árini.
Men hvat merkir hetta í veruleikanum? Lønardeildin skyldar okkum eina nærri frágreiðing um hesa góðu siðvenju, sum nú eftir øllum at døma verður hevjað upp um lógina. M.a. nær, hví og hvussu hesi ótryggjaðu lán uppá milliónaupphæddir verða útgoldin til eitt ikki nærri tilskilað tal av persónum, og hvør upprunin er til henda margháttliga óskikk, sum nú verður alment legitimeraður undir heitinum “siðvenja”.
Fleri misbrot legaliserað nýggj misbrot!
Tað sum lønardeildin sigur er í stuttum, at hevur tú koyrt yvir reytt 5 ella 10 ferðir, so kanst tú eisini uttan avleiðingar gera tað ellivtu ferð, tí nu er tað knappliga vorðið “siðvenja” at koyra yvirum reytt í ferðsluni, sjálvt um tað er strangliga bannað!
Men legg eisini til merkis, - Lønardeildin sigur ikki eitt orð um, at tað er skeivt, tá sagt verður, at peningurin er goldin út í heimildarloysi!
Tvørturímóti, so verður hetta hinvegis óbeinleiðis viðurkent, - samstundis sum tað sannførandi verður staðfest, at henda sonevnda siðvenjan skapt av nøkrum tilvildarligumn embætismonnum undir fíggjarmálaráðnum sambært Lønardeildini altíð er omanfyri lógina!
Lønarfrádráttur rættvísger siðvenjuna?
Síðan verður sagt, at nevndu útgjøld ikki eru nakar trupulleiki fyri tað almenna, tí lønarfrádráttur verður gjørdur, tá verkfallið er liðugt.
Við øðrum orðum, so er tað sambært Fíggjarmálaráðnum ongin trupulleiki áhaldandi at bróta lógina og útgjalda lán uttan heimild, tí peningurin ætlandi fæst aftur við mótrokning í eini komandi løn, tá farið verður aftur til arbeiðis!
Men hvat so við teimum, sum kanska siga upp ella halda uppat at arbeiða í hesum tíðarbili. Lønardeildin kann tá væl saktans av góðum grundum ikki draga nakað frá í løn, tá ongin løn verður eftirfylgjandi, sum lønardeildin kann mótrokna í?
Skal viðkomandi tá sendast til incasso, ella hvussu hevur Lønardeildin tá hugsað sær at fáa peningin aftur, og hvør persónur í Fíggjarmálaráðnum ella á Lønardeildini heftir tá fyri ein møguligan miss fyri pening hjá tí almenna, sum ikki fæst aftur, og sum er útgoldin í heimildarloysi?
Siðvenja uttan eftirlit!
Við at legalisera brotini á grundleggjandi heimildarreglur við hesi sokallaðu siðvenju, so megnar Lønardeildin í veruleikanum at bróta niður allar karmar, reglur og eftirlit við nýtslu av almennum peningi.
Eftir øllum at døma er sambært hesi siðvenju onki mark fyri hvussu stórt lán kann gjaldast fólki í verkfalli, onki er ásett hvussu leingi og nær-, og allar minst hvør itøkiliga kann fáa hetta lán frá tí almenna!
Tað er eyðsæð fyri ein og hvønn, at her er onki skil á, og allar minst nakað eftirlit við hvussu lønardeildin á henda hátt umsitur og brúkar almennan pening.
Sjálvt um stýrisskipanarlógin greitt og týðiliga ásetur, at ongin útreiðsla má verða goldin uttan sambært lóg ella aðrari greiðari heimild, so er púra eyðsýnt, at Lønardeildin undir Fíggjarmálaráðnum við hesum hevjar seg upp um lógina, og handlar, sum ein annar - statur í statinum!
Embætisvaldið svíkir!
Í teimum rættarsamfeløgum vit vanliga samanbera okkum við, er embætis-verkið ein verji móti, at rot kemur í skipanina. Embætisverkið stendur nevniliga sum garantur fyri , at politiska valdið ikki fer út um sínar heimildir, men virkar innan fyri teir karmar, sum ásettir eru sambært galdandi regluverk.
Hetta sýnist tíverri ikki at vera galdandi í Føroyum, har embætisverkið eftir øllum at døma manglar myndugleika og autoritet til at steðga politiskari útgjaring og atkvøðumutri.
Lønardeildin í Fíggjarmálaráðnum er eitt sera gott dømi um hetta álvarsliga fyribrigdi.
Her er tíverri ongin embætismaður sum rópar varskó, og setur Kristinu Háfoss uppá pláss. Ístaðin letur til, at embætisverkið er veikt og undirbrotligt. Teir velja bara ómakaleysa leiklutin at tekkjast politiska valdinum og royna eftir besta førimuni at forsvara ólíkindini undir heitinum “siðvenja”.
Kommunurnar samsekar í mandatsviki
Allar kommunur, undantikið ein, valdu populistisku loysnina hjá Kristinu Háfoss.
Eftir greiða niðurstøðu og fráboðan tann 13 desember 2017, gjørdi Kommunala Arbeiðsgevarafelagið KAF greitt, at starvsfólk, sum eru rakt av verkfalli ella verkbanni hava ikki rætt til løn.
Hetta skuldi verið líka so sjálvsagt, sum tað er rætt.
Men hvat hendi nú? Kommunurnar bogna fyri trýstinum, og samkensla og samhugi tekur vit og skil av ræði.
Eina viku aftaná tann 20. desember hevði sama felag nevniliga snarað 180 gradir, og fyrra samtyktin varð nú vend á høvdið.
Boðað var nú frá, at nú skuldu kommunurnar knappliga rinda øllum løn, sum vóru rakt av verkfalli ella verkbanni.
Orsøkin er líka so høpisleys, sum hon er komisk.
KAF sigur, at grundin til hesa kúvending er tann, at teir nú hava varnast, at Pedagogfelagið ikki hevur umsitinarliga orku at veita endurgjald til sínar limir í desember.
Kommunurnar taka nú synd í mótpartinum, og við samhuganum sum løgfrøðisligum grundarlag átaka tær sær sjálvbodnar, - sum ein annar humanistiskur hjálparfelagsskapur - leiklutin og ábyrgdina hjá fakfelagnum at rinda limunum løn - ella rættari sagt lán - undir verkfalli, hvat tær sjálvsagt als ikki hava heimild til.
Kristina Háfoss legði lag á, - og so leyp skriðan!
Skulu ósiðir hevjast til siðvenju?
So kemur avgerandi og brennandi spurningurin! Skal ein óvani og óskikkkur, sum tað altíð er at handla í heimildarloysi, og uttan nakað skil ella eftirlit, nú gerast viðurkend kutyma ella siðvenja?
Skal ein stovnur undir landinum veruliga fáa eitt “Carte Blance” til at fara niður í almennar kassar, uttanum bæði lóggávuting og játtanarmyndug-leika, til teoretiskt markleysa, og ikki minst tilvildarliga nýtslu av skattaborgarans peningi?
Eg haldi ikki!
Bjørn á Heygum


text:
Trupulleikar við blámusoppi kunnu ikki altíð loysast sum eitt byggimál burturav! Seinastu tíðina hevur regluliga verið at frætt um bygningar sum hava trupulleikar av blámusoppi, og tað vísir seg, at fólk eru ikki heilt álvulig við fyribrigdið. Flestu halda seg vita, at blámusoppur er nakað sum fólk gerast sjúk av. Vanliga fatanin er helst, at […]
Gramar ger og hýsir heimasíður, skjótt og væl. Bið um tilboð.Halt á at lesa …
Grundarlagið undir flestu grafiskum framleiðslum er eitt dygdargott myndaarbeiði. Hetta varð fyrr nevnt “repro”, ið er ein stytting av orðinum “reproduktion”, sum merkir “endurgerð”. Í prenthøpi snýr tað seg um at endurgera ella skapa eina frummynd, ið nýtt verður sum grundarlag undir prentingini. Í dag er meginparturin av sjálvum reproarbeiðinum vorðin talgildur (digitalur). So at […]Halt á at lesa …
Gramar er virki við drúgvum royndum í bókaprenti og øðrum grafiskum framleiðslum. M.a. gera vit lýsingar, heimasíður, bløð, ársfrágreiðingar, fløguhúsar umframt grafiska sniðgávu. Vit leggja størsta dentin á at veita dygdar vørur og tænastur til tíðina. Altíð fyri kappingarførar prísir. • Vit bjóða holla ráðgeving og dygdar framleiðslu á øllum stigum í virkistilgongdini. • Vit […]Halt á at lesa …
Við fjølbroytta virkseminum á Gramar ber til at veita eina sera fjølbroytta tænastu. Vit kunnu ráðgeva innan náttúru og umhvørvisspurningar, umframt átaka okkum málsliga viðgerð, og kunnu sostatt eisini gera fullfíggjaðar frágreiðingar, sum bæði fakliga, málsliga og grafiskt lúka øll dagsins krøv. Bæði kommunur, virkir og einstaklingar hava í summum førum brúk fyri at lata […]Halt á at lesa …
Grafiskt samskifti krevur ofta at tekstur verður nýttur. Sum lið í bøttum tænastustøði veita vit málsliga leiðbeining, ið fevnir um alt frá rættlestri til tekstagerð. Vit samstarva við fremstu teksthøvundar í landinum, eins og royndir týðarar taka sær av at týða tekstin til fremmant mál ella úr tí. Sum serstaka tænastu í sambandi við týðing […]Halt á at lesa …


text:
Navn: Thór
Skrásetingar nr.: FR01101
Folağur: 20. mai 2001
Deyğur: 31. januar 2006
Kyn: Greğingur
Litur: Svartbrúnur
- Hevği lit-genini E-
Stongmát: ?
Sinnalag: Blíğur, aktaği væl og trúgvur
Fortíğ: Thór varğ folağur í Havnadali hjá Elin í Jákupstovu.
Tá Thór var uml. ½ ára gamal, vórğu hann og mamman Teika koyrd í hagan. So ein dagin tá tey skuldu hyggja til tey, varğ Teika vekk. Sjálvt um tey leitağu leingi funnu tey hana ikki. So Thór varğ tikin heim og settur saman viğ Blanku, sum varğ fostirmamma hansara.
Tá hann var xxx gamal, fór hann aftur í hagan at ganga saman viğ fleiri øğrum greğingum. Teir blivu allir vekk uttan ein. Ongin veit hvat er hent viğ teimum, møguliga eru teir dotnir oman.
Avkom:
Eingin


text:
Innsent
05.10.2017 - 10:54
Hergerð Klakkstein. Opið hús verður Undir Fossum 62, frá kl. 17 Øll eru hjartaliga vælkomin.
Elisa Waag. Opið hús verđur á Kjalarvegi 13 frá kl 16.00. Øll eru hjartaliga vælkomin.
Lív Mathisen. Opið hús verður á Kjalarvegi 8 frá kl 16.00. Øll eru hjartaliga vælkomin.
Maria Waag. Dagurin verður hildin á Hotel Norð á Viðareiði frá klokkan 16.00. Øll eru hjartaliga vælkomin.
Margreta Bólstein. Opið hús verður hjá Jónleif og Magnhild Bólstein, Geytagøta 27 Norðagøtu frá kl. 17. Øll eru hjartaliga vælkomin.
Olivia Eystansdóttir í Lon. Opið hús verður á Brekku 31 frá kl 15:00. Øll eru hjartaliga vælkomin.
Rebekka Osberg Højsted. Opið hús verđur í gamla sjómanskúlanum, Garđavegur 11 frá kl 17.00. Øll eru hjartaliga vælkomin.
Ronja Jóhanna Gilsstein. Opið hús verđur á Túvuvegi 1, frá kl 14. Øll eru hjartaliga vælkomin
Asbjørn Lómaklett á Tjaldrafløtti. Opið hús verður í prestagarðinum á Ziskatrøð, á Prestvegi 7, frá kl. 17.00. Øll eru hjartaliga vælkomin!
Andrias Løwe Sørensen Opið hús verður á Bumshamarsvegi 33 frá kl 17. Øll eru hjartaliga vælkomin.
Jóhannes Atlason Rasmussen. Opið hús verður á Oman Reyðhús 22, frá kl. 17. Øll eru hjartaliga vælkomin.
Dávid Idarsson Beck. Opið hús verður á Sornhúsgøtu 7, frá kl 14. Øll eru hjartaliga vælkomin.
Dániel Eysturdal. Opið hús verður heima á stengavegi 134. Frá kl. 15.00. Øll eru Hjartaliga vælkomin.
Eyðálvur Pálsson. Opið hús verður heima á Kráargøtu 66 , frá klokkan 16 . Øll eru hjartaliga vælkomin
Frank Joensen. Opiđ hús verđur heima á Heygavegi 9, frá kl 17. Øll eru hjartaliga vælkomin
Páll Leifsson Niclassen. Opið hús verður heima á Víkavegi 25, frá kl 17.00. Øll eru hjartaliga vælkomin
Jónas Kallsberg Jacobsen. Opið hús verður heima, Undir Brúnnu 31, frá kl. 17. Øll eru hjartaliga vælkomin.
Karstin Olgarsson Eysturskor. Opið hùs verður í Gamla Seglhùsinum klaksvíksvegur 48 frá kl 17.00 Øll eru hjartaliga vælkomin
Bogi N. Elttør. Opið hús verður á Dávabrekku 8, frá kl.16 øll hjartaliga vælkomin
Niclas E. Høgnesen. Opið hús verður á Dávabrekku 8, frá kl.16 øll hjartaliga vælkomin
Torleif Sigurðsson Poulsen. Dagurin verđur hildin í kantinuni í Tekniska skúlanum frá kl 15. Øll eru hjartaliga vælkomin
Guttorm Simonsen. Opið hús verður undir Grashjalla 6 frá kl 16. Øll eru hjartaliga vælkomin
Heri Lamhauge. Opið hús verður á Oyrarvegi 22, frá kl 17.00 Øll eru hjartaliga vælkomin
Ari Joensen. Opið hús verður undir fossum 73 frá kl 17:00. Øll eru hjartaliga vælkomin
Øssur Louisson Poulsen. Opið hús verður á Víkavegi 11‚ frá kl 17. Øll eru hjartaliga vælkomin.


text:
UM MÝTUR – TANKAR VIÐVÍKJANDI SJÓNLEIKINUM ELEKTRA.
Mýtur – skapanarsøgur – eru søgur, ið gera at vit skilja okkum sjálvi betur.
Mýturnar í tí griksku kosmologiini ganga aftur til Náttina/Nyx – ið tekur skap sum ein fuglur, og verpur eitt egg í myrkrinum. (Nyx er ein gudinna, sum sjálvt Zeus, høvuðsgudurin, ið seinni kom til, hevur virðing fyri.)
Burturúr egginum kemur Eros og sameinir tað, ið fanst í egginum: himmalin og hitt stóra gapið, Kaos. Burturúr tí føðast Okeanos (havið) og Thetis (móðirin) – tað mannliga og tað kvinnuliga, væta og sáð, og jørðin, ið verður fruktagóð.
Skapandi.
Móðir teirra var Nyx – náttin.
Sæð við mýtologiskum eygum er móðirin hin upprunaligi og fyrsti guddómurin. Hin stóra Móðirin. Tað kvinnuliga, tað móðurliga, er upprunaliga tað sterkasta.
Úr sameiningini hjá Okeanos og Thetis kemur eitt “hav” av gudum – m.o. Elektra, ið merkir rav, sum høvuðspersónurin í leikinum, dóttir Agamemnon, eitur eftir. Gudinnan Elektra er hin váta havdísin og móðir Iris, ælabogan.
Sambandið millum faðir og dóttir, Okeanos og Elektru, er sterkt – rav, í skapi sum dropar, tár á aldunum.
Sum søgulig tíð gongur verður tað mannliga sterkari og tekur valdið frá tí kvinnuliga. Hin gamla dyrkanin av kvinnuni-móðirini verður skift um við dyrkan av tí mannliga. Í staðin fyri sameining og “bæði/og” dyrka vit nú “antin/ella.”
Bardagan.
Hevndin verður nýtt til at endurvinna valdið. Móðurdrápið er, eftirsum móðirin er hin upprunaligi guddómurin, tað størsta tabu – og er ein óhugsandi gerð.
Krýsotemis (Gylta Rættvísi) ber við sínum trúfesti til móðirina ta matriarkalsku heimsskipanina við sær – meðan Elektru bert leingist eftir faðirinum.
Sofokles skrivaði sjónleikin um mýtuna, tá hann var enn longur burtur frá hendingunum enn vit í dag eru frá honum (2500 ár), og hann setur hendingarnar á spreingiknøttin, við at lata sonin vera tann, ið drepur móðirina.
Soleiðis verður enn meira frástøða til dyrkanina av Móðirini.
Í hjartanum á hesum sorgarleiki um ólukkuligu gentuna, ið vil hevna morðið á faðir sín, eru stórar kreftir, ið stríðast, bardagin verður førdur aftur til stríðið millum tað mannliga og tað kvinnuliga. Matriarkatið og patriarkatið. Tað mannliga hevur yvirtikið mentanina, vit liva í. Tað mannliga, sum heldur í hevd hevndarmentanina.
Upprunaligu “kongshúsini” vóru matriarkatir – t.v.s. fríggjarar komu uttaneftir og fríggjaðu til prinsessuna, sum var dóttir hansara, ið ráddi fyri borgum. Eftir eitt áramál vórðu kongarnir offraðir til kvinnuligar guddómar. Í sagnum og mýtum finnast slóðir eftir at Agamemnon upprunaliga varð offraður við hásummarsoffring og at Aigistos fekk trúnuna. Klýtaimestra var sitandi drottningin eftir at fyrsti maður hennara var offraður til gudarnar.
Aigistos forðar Elektru í at fáa børn og familju við møguligum fríggjarum og komandi kongum.
Orestes verður, eftir at hava dripið mammu sína, Klýtaimestru, í eitt ár eltur av Erinýunum, sum eru upprunaligir kvinnuligir guddómar, til hann næstan verður óður í høvdinum.
Í Aten kemur hann fyri rættin fyri móðirmorðið. Gudurin Apollon er verji – Erinýirnar ákærar. Apollon verjir m.a. Orestes við at siga, at móðirin er ikki annað enn ein velta, har maðurin leggur sítt dýrabara sáð. Í fystu atløgu stendur á jøvnum millum partarnar. So avger gudinnan Atena til fyrimun fyri Orestes – til fyrimun fyri teimum mannligu gudunum við Zeus á odda. Orestes kann byrja lívið aftur. Ein av Erinýunum heingir seg í sorg um dómin.
Søgan um Elektru, Krýsotemis og Orestes sigur altso frá um afturvendandi hevndarhugin, ið ikki førir annað við sær enn óeydnu og sorg.
Allir partar verja sína støðu, men eingin dugir at tosa saman.
Fuglurin, náttargalurin, grætur um gongdina.
Kim Dambæk, leikstjóri.


text:
Føroya Skúlabókagrunnur og Bókadeild Føroya Lærarafelags hava givið bókina út í felag. Á Barnabíbliuni eru 50 kendar bíbliusøgur úr Gamla- og Nýggja Testamenti, sum kendi danski presturin, Johannes Møllehave, hevur skrivað. Á Barnabíbliuni er eisini ein fløga. 12 av søgunum eru skrivaðar soleiðis, at tær bera upp á rím, sum sangir, ið børnini saman við góðum sangarum kunnu syngja. Á fløguni eru eisini 12 stuttlig telduspøl. Barnabíblian er ætlað børnum úr trimum upp í nýggju ár.
Johannes Møllehave dugir væl at skriva til børn og vaksin, og Amy Tausen hevur við hepnari hond týtt tekstin til føroyskt. Lise Rønnebæk hevur skapað litføgru myndirnar, ið prýða hvørja síðu í bókini. Myndirnar eru avbera vakrar, gjørdar úr ymiskum tilfari.
Sangararnir eru: Una og Lea Skaalum, Guðrun P. Háberg, Kristina á Váli, Dan Syderbø, Páll Danielsen, Eivør Pálsdóttir, Regin Guttesen, Torkil Johannesen, Rasmus Magnussen og Robert McBirnie.
Á fløguni eru eisini 12 stuttlig telduspøl. Til dømis ber til hjá børnunum at bjarga lítla Mósesi undan krokodillunum, fella Góliat við sleingibandi, leggja litir á Betlehem og mangt annað.
Á bókini verða líknilsi og frásøgur úr Bíbliuni stutt endursøgd. Bókin er ætlað at nýta í kristni á byrjanarst...
Søgurnar, sum eru úr bæði Gamla og Nýggja Testamenti, eru rættiliga langar og hóska tí væl at lesa fyri yngri ...
Á bókini verða endursagdar søgur úr Gamla Testamenti. Undir hvørjari yvirskrift stendur, hvar í Bíbliuni skriv...
Á bókini verða endursagdar søgur úr Nýggja Testamenti. Undir hvørjari yvirskrift stendur, hvar í Bíbliuni skri...
Ein nýggj barnabíblia til tey smærru børnini. Bókin er komin út í samprenti við enska forlagið Lion Publishing...
Einnýtisheftini Vit arbeiða við Nýggja Testamenti 1 og 2 eru ætlað sum ískoyti til undirvísingina í kristni. A...
Einnýtisheftini Vit arbeiða við Nýggja Testamenti 1 og 2 eru ætlað sum ískoyti til undirvísingina í kristni. A...


text:
Dagfinn Olsen 11.01.2018 (23:59)
Íbúðirnar í Dávagerði liðnar
Fyrstu fólkini fluttu inn í íbúðirnar í Dávagerði í síðstu viku.
Sjóvar kommuna fegnast á síni heimasíðu um, at Bústaðir hevur valt at byggja hesar sjey snotuligu íbúðirnar í teirra øki, og ynskir leigarunum hjartaliga til lukku við teirra íbúð.
Á heimasíðuni hjá búðstøðum verður sagt soleiðis um íbúðirnar:
Dávagerði - Strendur
Á Strondum hava vit sjey raðíbúðir. Tær liggja beint oman fyri skúlan á Strondum, og við síðuna av nýggja sambýlinum Sjóvarlon.
Íbúðirnar liggja í friðarligum og barnavinarligum umhvørvi, beint niðanfyri nýggju búsetingarnar upp á Fløtum. Stutt er til skúla og barnagarð. Harumframt er útsýnið framúr gott.
Íbúðirnar eru innrættaðar við duri, køks-/alrúmi, baðirúmi og tveimum sovikømrum. Dururin er miðpunktið í íbúðini og hevur atgongd til øll onnur rúm. Harumframt er eitt úthús til hvørja íbúð. Allar íbúðirnar hava egna inngongd og terassu.
Parkeringsviðurskiftini eru góð og bilur fæst til dyrnar. Harafturat eru allar sjey íbúðirnar rørsluvinarligar.
Íbúðirnar lúka øll nútímans krøv til bygging, og tær hava góð ljós- og ljóð viðurskifti. Inniluftin verður tryggjað við ventilatión í øllum íbúðum.
Allar íbúðirnar vera 76,6 m2, umframt eitt úthús á 7,7 m2.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 10.01.2018 (11:05)
So nógva løn fáa sendiharrarnir
Sendimenn Føroya fáa góða løn – teir fáa næstan líka nógv sum løgmaður og eitt sindur meira enn landsstýrisfólk.
Tað er Kári P. Højgaard, sum hevur reist spurningin um, hvussu nógv løn sendimenn Føroya fáa, og hvussu teir verða settir í starv. Hann hevur sett Poul Michelsen, landsstýrismanni í uttanríkismálum, ein grein 52 spurning um málið, eftir at Uttanríkisráðið júst hevur kunngjørt, hvørji nýggju sendifólkini eru.
Lønin hjá sendiharrunum var í 2016 ímillum 68.120 og 74.800 krónur um mánaðin.
Kári P. Højgaard vil eisini hava at vita, um størvini sum sendimaður verða lýst leys ella um talan bert er um flytingar millum starvsfólkini í Uttanríkisráðnum. Hann spyr landsstýrismannin, um ein setanarnevnd ger tilmæli, ella um landsstýrismaðurin einsamallur setir sendiharrarnar, og hann vil eisini hava at vita, um størvini eru áramálssett.
Kári P. Højgaard vísir í spurningi sínum á, at onnur lond brúka eldri politikarar sum sendiharrar, fólk, ið hava drúgvar altjóða royndir og kenna politisku skipaninar.
Sambært upplýsingum, sum Miðlahúsið fekk frá Uttanríkisráðnum í fjør, so kosta tær fimm sendistovurnar um 11 milliónir krónur um árið, tá vit rokna løn hjá sendiharrum, ferðaútreiðslur og húsaleigu til skrivstovu og íbúð til sendiharran. Tølini niðanfyri, sum eru galdandi fyri 2016, eru frá Uttanríkisráðnum:
Tá Poul Michelsen hevur svarað fyrispurninginum frá Kára P. Højgaard fæst at vita, hvørji krøv eru til sendiharrarnar, og um tað passar, at størvini ganga upp á skift millum fólk, sum starvast í Uttanríkis- og vinnumálaráðnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Evangelium
Evangelium er heitið, sum kristna frumkirkjan gav bókum, sum vórðu skrivaðar um lív Jesusar. Tey fýra kanonisku evangeliini eru tey eftir Matteus, Markus, Lukas og Jóhannes.
Innihaldsyvirlit
Orðafrágreiðing[rætta | rætta wikitekst]
Orðið "evangelium" kemur frá forngriska euavYYέλιov, sum merkir góð ("eύ") tíðindi ("avYYeλίov"). Orðið var fyrst og fremst nýtt av rómverska keisaraveldinum, tá ið ein nýggjur keisari varð settur. Evangelii, góð tíðindi, vóru send runt alt ríkið, at boða frá hesi hending. Tey fyrstu kristnu brúktu hetta orðið fyri at boða at tann, í teirra eygum, veruligi keisarin, Kongur konganna, Jesus var føddur. Í 2. øld fekk tað týdningin eitt skjal, sum í N.T. sigur frá Jesu orðum og gerðum, til dømis Lukasar evangelium.
Synoptisku evangeliini[rætta | rætta wikitekst]
Tey fyrstu trý evangeliini, Matteus, Markus og Lukas, verða rópt tey synoptisku evangeliini, tí tey eru í stóran mun bygd á hvørt annað. Í støðum sitera tey hvørt annað beinleiðis, í øðrum førum sitera og leggja tey ymiskt aftrat ella takað ymiskt burtur. Ymiskar teoriir eru um hvussu hendan ritstjóran er farin fram. Spurningurin um hesa ritstjóran verður róptur synoptiski trupulleikin. Summi vísa til eina ókenda keldu, kallað Q (stytting av týska orðinum "Quelle", sum merkir kelda), sum evangelistarnir bygdu sína skriving á. Flest allir granskarar eru samdir um, at evangeliið hjá Markus var tað fyrsta, sum varð skrivað. Sambært summum kemur síðani Matteus og so Lukas. Ósemja er um nær synoptisku evangeliini vórðu skrivað, men vanligt er at siga, at tað eftir Markus varð skrivað í 50-60, Matteus umleið 70 og Lukas umleið 80.
Jóhannes[rætta | rætta wikitekst]
Flest allir granskarar eru samdir um, at evangeliið eftir Jóhannes var tað seinasta evangeliið, sum varð skrivað. Hetta tí, at Jóhannes hevur mest mentu gudfrøðina av øllum evangeliunum. Granskarar meta at Jóhannesar evangeliið varð skrivað í 90-100.
Onnur evangeliir[rætta | rætta wikitekst]
Tað vóru nógv onnur evangeliir skrivað enn tey fýra kanonisku. Tað kendasta av hesum er óivað tað eftir Tummas. Onnur eru tey eftir Mariu Magdalenu, Pætur, Jákup og Judas, millum annað. Nógv av hesum høvdu sín uppruna í gnostisku rørslunum, sum tóku seg upp í 2. øld e.Kr. So at siga allir granskarar eru samdir um, at hesi evangeliir ikki eru søguliga eftirfarandi.


text:
Tá ið eg fór at hugsað um at gera eina heimasíðu, sum arbeidi.fo, kom eg á tal við Robert, stjóran í Appnet.fo.
Eftir at hava umrøtt hetta við hann, var leyst og liðugt. Eg meini at hetta var í Oktobur/Novembur 2015.
Seint í Desembur, sama ár, var skjøtil settur á og væntaði hann at heimasíðan var klár ímóti sumri 2016.
Men yvir allar væntanir og vónir, hevði toymi hjá Appnet.fo bart seg í gjøgnum hesa heimasíðu, og fingið hana lidna í Februar 2016.
Eg eri púra ovfarin.
Og tí vil eg hjartans fegin, geva mítt besta viðmæli til Robert og toymi hansara á Appnet.fo, við tøkk fyri eitt sera gott samstarv, sum vónandi heldur á í nógv ár.
Vh,
Hugo Skorastein
arbeidi.fo
Vitja heimasíðuna her http://arbeidi.fo/


text:
Hóast flaggdagur er í morgin, og maimánaður byrjar, tá vikan er úti, so er kavi og myrkt í morgun so langt eygað sær. Ferðslan er rakt um alt landið sigur Landsverk í Útvarpinum, sum meistarliga fortelur okkum, hvat fer fram í føroyska skúlanum, longu innan klokkan átta. Har er so nógv at siga frá úr skúlanum, at man kundi havt eina heila sending, sum burturav var um skúla og skúlaviðurskifti ein tíma ella so hvørja viku. Bara ein tanki henda gráa og lítið várliga mánadagsmorgun, nú sólin kom fram úr sortanum.
Hinumegin síggi eg nú grønt, sum sprettir ovast á runnunum.
Birgar, sum hevur skrivað upp hvussu veðrið hevur verið í Havn í fleiri ár, sigur, at tað irriterar hann, tá fólk, ár um ár, mjarra um kava í apríl.
- Taka vit veðrið seinastu 10 árini, er tað bara í 2009 og í 2014 at ongin kavi hevur verið í apríl. Í 2010 og í 2012 kavaði tað enn í maimánað. So tit, sum elska at knarra um veðrið: Tað er onki nýtt fyribrigdi at kavi legst í apríl, sigur Birgar í dag,
Kanska er tað ikki so svart og hvítt kortini. Um eina viku byrjar mai. Góða arbeiðsviku, hina seytjandu í ár.


text:
Bókaframløga í Havn og Klaksvík Paulina M.K. Eliasen: Brodering til tann føroyska tjóðbúnan 2
Mentan27-10-2017 - 09:30 - Jóanis Albert Nielsen
Leygardagin 28. oktober verður bókaframløga í hølunum hjá Tórshavnar Kvøldskúla í M.A. Winthersgøtu 3 kl. 14:00.
Sunnudagin 29. oktober verður bókaframløga í Skúlanum á Skúlatrøð í Klaksvík kl. 15:00.
Á framløgunum verður bókin seld fyri serprís kr. 200,00. Vanligur prísur er 289,- kr.
Í 2013 gav Mentunargrunnur Studentafelagsins út bókina Brodering til tann føroyska tjóðbúnan. Tann bókin kom bæði á føroyskum og enskum. Nú gevur Mentunargrunnur Studentafelagsins út Brodering til tann føroyska tjóðbúnan 2.
Henda bókin er ein væl størri bók enn fyrra bókin. Hon er A4 stødd og síðutalið er 132. Øll bókin er skrýdd við litmyndum og hon er í stívari permu. Teksturin er bæði á føroyskum og enskum.
Rithøvundurin hevur í meira enn 30 ár undirvíst í brodering og serstakliga nógv í brodering til tjóðbúnan. Eins og í fyrru bókini sigur hon frá, hvussu hon broderar, og við einari rúgvu av litmyndum verður víst, hvussu til dømis sama mynstur fær ymiska útsjónd við ymsum litum. Paulina M.K. Eliasen vísir á, at vit í Føroyum eru heppin at hava ein tjóðbúna, tí so eru vit altíð klár at klæða okkum til serligar dagar.
At brodera fyriklæði og turriklæði til føroyska búnan er ikki so gamal siður í Føroyum, men frá 1950-unum tók brodering rættiligt dik á seg og breiddi seg kring alt landið. Við hesi bók kemur enn einaferð tilfar út við hollari vegleiðing, ið bæði kann nýtast til undirvísing og heima. Í bókini eru eisini nógvar myndir av fólkum í tjóðbúna.
Paulina M.K. Eliasen: Brodering til tann føroyska tjóðbúnan 2.
Føroyaprent legði til rættis og prentaði.
Mentunargrunnur Studentafelagsins gav út.
132 bls. innbundin. Kr. 289,-


text:
Orð: Petur Jacob Sigvardsen
Viðmerking: Yrktur 9. juli 2007.
“Hvør man í Himli størstur vera?”
so spurdu lærusveinar hans.
Eitt lítið barn teir hagar bera
alt eftir boðum Frelsarans.
Hann teirra millum setti tað
til fyrimyndar enn í dag!
“Eg tykkum her av sonnum sigi,
at um tit ikki venda við
og verða eins og børn, er stigið
heilt ógongt inn um Himnalið,
tí størstan tann víst meti eg,
ið lágt sum barnið setur seg.”
Tey miklu, mætu millum manna,
ið sýna stórverk, vit og mátt,
sum viga, máta, granska, kanna,
tey hesin heimur setur hátt.
Men so er ikki Himni á,
har øll tey stóru eru smá.
Víst Gud øll góðverk virðismetir,
hann hvørja góðgerð gjølla sær,
Hitt lítla barnið tó hann setur,
ið alt frá sínum faðir fær,
sum fyrimynd á frelsuleið,
– og onnur bjarging hepnast ei.
Av náði Guds vit frelsu fáa,
við trúnni sum ein gáva bert.
Í Kristi øll vit eru náðað,
tí alt í oss er einkisvert.
Meg, hjálparleysa barnið mítt,
Gud læt meg arva ríki sítt.


text:
Nei, Norðlýsið – Høgni Hoydal og Tjóðveldi hava sum altíð tryggjað rættindi og hýrur hjá fiskimonnum
Hýrurnar hjá fiskimonnum eru IKKI partur av tilfeingisgjaldinum
Norðlýsið hevur í grein lagt meg og Tjóðveldi undir at vilja “dumpa” hýrur hjá fiskimonnum.
Hetta er bart út humbukk og villleiðing av fólki. Norðlýsið hevur ikki vent sær til mín við hesum ákærum, sum góður fjølmiðlasiður og vanlig reiðiligheit krevja.
Hevði Norðlýsið gjørt tað, ella viljað kannað veruleikan, so hevði tað tikið fáar minuttir at staðfest, at tað er beint tvørturímóti.
Veruleikin er:
Undanfarna samgonga álegði tilfeingisgjøld, sum fiskimaðurin eisini skuldi rinda av sínum hýrum. Undanfarna samgonga noktaði eisini fyri at tryggja, at sáttmálar hjá føroysku manningarfeløgunum skuldu galda á øllum føroyskum fiskiskipum. Tí sóu vit tá dømi, sum øll vita um, at skip høvdu undirlønta útlendska manning.
Hetta broyttu vit beinanvegin. Vit hava tryggjað við lóg, at fiskimaðurin ikki skal rinda uppboðssølugjøld, at øll manningarviðurskifti skulu vera í lagi, og at sáttmálar hjá føroyskum manningarfeløgum skulu galda á øllum fiskiskipum.
Hetta var eitt risaframstig fyri fiskimenn, sum teir høvdu eftirlýst í áratíggju.
Fiskimaðurin betri tryggjaður enn nakrantíð
Í nýggju fiskivinnulógini eru viðurskiftini hjá fiskimonnum betri tryggjað enn nakrantíð – og eru uttan iva eindømi í heiminum:
– Sáttmálar hjá føroyskum manningarfeløgum skulu galda fyri alla manning á føroyskum fiskiskipum.
– Arbeiðs- og uppihaldsloyvi í Føroyum skal kunna krevjast til alla manning.
– Øll skip skulu hava føroyskar eigarar og vera skrásett í Føroyum.
– Og tað ber IKKI til at leiga skip inn úr útlondum við undirløntari útlendskari manning, soleiðis sum fleiri annars hava roynt at billað Føroya fólki og fiskimonnum inn. (Men tað hevur hinvegin borið til í gomlu lógini).
Í nýggju lógini um veiðigjøld, sum er til viðgerðar nú í tinginum, verða hýrurnar hjá fiskimonnum IKKI partur av gjaldinum. Tær veruliga hýrurnar verða drignar frá, tá ið gjøld verða roknað út og ásett.
Ongin hýra hjá fiskimonnum verður sostatt “dumpað” av Høgna Hoydal og Tjóðveldisflokkinum.
Fiskimenn fáa hinvegin nú fyri fyrstu ferð tryggjað rættindi, sum teir hava stríðst fyri alt síðani Erlendur Patursson var formaður í Fiskimannafelagnum.
Norðlýsið og Búskaparráðið
Eftir øllum at døma byggir Norðlýsið sína grein og sínar ósonnu ákærur ímóti mær og Tjóðveldi á tað, at Búskaparráðið í sínum útrokningum av tilfeingisrentuni í føroyskum fiskiskapi, setur eina sonevnda “normalhýru” til 400.000 kr í miðal. Hetta eru øll almenn tøl og almennar fortreytir frá Búskaparráðnum, sum eg eisini havi víst til í ymsum framløgum. Á sama hátt, sum eg vísi til tjóðarroknskap, hagtøl og annað tilfar og metingar frá almennum myndugleikum. Tá vísi eg sjálvandi eisini til kelduna og hvørji orðaskifti hava verið um hetta mál. At Norðlýsið skal leggja meg undir at vilja dumpa hýrur, tí eg havi endurgivið nøkur almenn tøl frá Búskaparráðnum, er so langt úr landi skotið, at tað neyvan finnast orð fyri tí.
Búskaparráðið og búskaparfrøðin hava sínar fakligu metingar og orðaskifti. Tað er Norðlýsið vælkomið at viðgera, sum tey vilja.
Men í teirri lóggávu, sum eg havi lagt fyri tingið, hevur hetta ikki nakra ávirkan, tí har verða tær veruligu hýrurnar tiknar frá, tá ið tilfeingisgjøld verða roknað og ásett.


text:
Afturgongdin hjá frálandsrisa heldur fram
Tað gongur skeivavegin á mestsum øllum parametrum hjá franska frálandsreiðarínum Bourbon, sum er millum heimsins størstu. Umsetningurin er minkaður við 21,2 pst til 204,3 mió. evrur í 3. ársfjórðingi í mun til somu tíð í fjør og miðal nýtslustigið av flotanum fall úr 59,7 til 53,4 pst.
Bourbon upplýsir ikki inntøku sína í ársfjórðingaroknskapinum, men staðfestir, at ársfjórðingurin hevur verið merktur av lágum virksemi og stórum trýsti á hýrugjøldini.
Eitt lítið ljóspunkt sær felagið tó í virkseminum á djúpum sjógvi og á grunnum sjógvi, har ein lítil vøkstur er í virkseminum, sum hevði við sær, at miðal nýtslustigið av skipum til hesi øki hækkaði við 2 prosentstigum, umen hýrugjøldini framvegis eru fallandi, verður sagt í ársfjórðingafrágreiðingini.
Bourbon hevur ein flota upp á 513 skip í 45 londum. Stórreiðarin Jacques de Chateauvieux eigur felagið.
Kelda: Bourbon/maritimedanmark.dk


text:
4. juni 2018Nr. 80
Kunngerð um upptøku í ognarmeklaraskránni
Við heimild í § 25, stk. 2, nr. 6 og 7 og stk. 7 í løgtingslóg nr. 136 frá 6. oktober 2011 um keyp og sølu av fastogn o.a. verður ásett:
§ 1. Skráseting Føroya førir eina almenna skrá yvir ognarmeklarar.
Stk. 2. Til tess at verða tikin upp í ta í stk. 1 nevndu skrá, skal umsøkjari, umframt at lúka krøvini í § 25, stk. 2, nr. 1-4 og 8-10 í løgtingslógini,
1) prógva at hava verið í fulltíðarstarvi í minst 2 ár í einari ognarmiðlanarfyritøku og við hesum hava fingið aktuella praktiska vitan um ognarmiðlan ella gjøgnum annað starv hava fingið samsvarandi praktiska vitan um ognarmiðlan,
2) leggja fram prógv um at hava staðið ognarmeklaraútbúgving og á tann hátt at hava ognað sær ástøðiligt innlit í ognarmiðlan, og
3) rinda eitt gjald upp á 1.000 kr.
Stk. 3. Skráseting Føroya lýsir nærri ta kravdu praktisku vitanina um og ástøðiliga innlitið í ognarmiðlan, nevnt í stk. 2, nr. 1 og 2.
§ 2. Skráseting Føroya viðger umsóknir um upptøku í ognarmeklaraskránni.
Stk. 2. Søkt verður um at verða tikin upp í ognarmeklaraskránni við at lata inn umsókn til Skráseting Føroya.
§ 3. Henda kunngerð kemur í gildi dagin eftir, at hon er kunngjørd.
Uttanríkis- og vinnumálaráðið, 4. juni 2018
Poul Michelsen (sign.)
landsstýrismaður
/ Herálvur Joensen (sign.)


text:
Við Jógvan Brim á odda fór ljósgongan ígjøgnum býin. Nógv fólk vóru í skrúðgongini og gingið varð frá Býráðshúsinum og til Posthúsið, har børnini og
tey vaksnu høvdu ymiskt ljós á sær, eitt nú pannulyktir, lummalyktir, ljósrør, ljóssvørð og onnur ljós.
Komin til Posthúsið var bjóða vælkomin, sungi vóru tríggir sangir frá Kular Røtum og so bleiv bjóða grýturrættur frá Gepetto.
Aftaná tiltakið á Posthúsinum, var útibiografur á vøllinum við Djúpumýru.
Eitt stak væleydna tiltak.
Her myndir frá tiltakinum, klikk link herundir.
SáH


text: Ægir listar upp her á aegirsvim.fo, hvussu nógvir av okkara bestu svimjarum ið eru givnir bara síðani seinastu Oyggjaleikir. Mær dámar ikki at avskriva fólk, einans tí at tey ikki eru 100% seriøs beint nú; men støðan er altso eftir øllum at døma at Shaila, Mona, Guðrun, Bjørg, Andrass og Kári eru ivasom, umframt at Malan og Katarina eru skaddar. Um vit fara aftur til Oyggjaleikir á Rhodos, so eru bara Pál og Pauli eftir, meðan Poula og Birita komu afturat til Oyggjaleikir á Álandi. Og um vit fara líka aftur til Oyggjaleikir í Hetlandi í 2005, so er eingin eftir. Elspa Mørkøre er eftir øllum at døma eisini givin, sum ein av tveimum svimjarum ið veruliga settu Føroyar á heimskortið. Í stuttum ein skrekkilig støða, har okkara seniorhópur er so lítil, at tað er rímiliga líkatil at meta um hópin til EM í Budapest, nú aldursmarkið har er 15 ár hjá gentum og 17 hjá dreingum.


text:
Sálarliga arbeiðsumhvørvið skal takast í álvara
Sjúka vegna strongd og vegna vánaligt sálarligt arbeiðsumhvørvi tykist at vera ein vaksandi avbjóðing – eisini í Føroyum. Hetta hevur sera álvarsligar fylgjur bæði fyri tey, ið gerast sjúk, teirra avvarðandi, arbeiðsplássið og samfelagið. Tí má hetta takast í álvara, sigur Kristianna Winther Poulsen, tingkvinna fyri Javnaðarflokkin.
Vit vita frá øðrum londum, at eitt stórt tal av starvsfólkum hvønn dag verða sjúkrameldað orsakað av vánaligum sálarligum arbeiðsumhvørvi, meðan enn fleiri kenna seg strongd. Tey, ið gerast strongd ella fáa sálarligan arbeiðsskaða av einum vánaligum arbeiðsumhvørvi, rinda ein høgan persónligan prís við langtíðar sjúku og kunnu enda heilt uttanfyri arbeiðsmarknaðin. Tað kostar samstundis samfelagnum nógvar pengar umframt eyka útreiðslur til heilsuverkið.
Ógvuliga ójavnt er, hvørja hjálp og hvønn stuðul fólk sum gerast strongd ella fáa sálarligan arbeiðsskaða, fáa á arbeiðsplássi sínum. Nøkur arbeiðspláss hava leiðarar, sum megna væl at fyribyrgja, at starvsfólk gerast strongd og evna væl at hjálpa strongdum starvsfólkum at koma fyri seg aftur. Aðrastaðni verður strongdin bagatelliserað, og fólk fáa at vita, at tey bara ’skulu taka seg saman’, meðan onnur bert uppliva tøgn. Tað tykist ójavnt, hvussu væl leiðarar og arbeiðspláss sum heild eru ílatin til tess at hjálpa strongda starvsfelaganum.
Greitt er, at í Europa gerast alsamt fleiri sjúkrameldað vegna strongd og vegna sálarligar arbeiðsskaðar. Tølini eru fleirfaldað seinastu áratíggjuni. Nakrir granskarar meina, at strongd er ein av teimum vanligastu orsøkunum til, at fólk gerast sjúk, og at ein triðingur av allari sjúkrafráveru er vegna strongd ella vegna sálarligar arbeiðsskaðar.
Tað er álvarsamt, at fólk gerast sjúk av teirra arbeiði, og vit eiga ikki at gera mun á, um tey hava likamligan ella sálarligan arbeiðsskaða. Eitt vánaligt arbeiðsumhvørvi skal betrast og fyribyrgjast, og tað er avgerandi, at vit taka tað sálarliga arbeiðsumhvørvið í eins stórum álvara sum tað fysiska arbeiðsumhvørvið.
Tí havi eg sett Hendriki Old, landsstýrismanni, hesar munnligu fyrispurningar:
- Hvat verður gjørt fyri at fyribyrgja strongd og sálarligar arbeiðsskaðar á arbeiðsplássum?
- Veit landsstýrismaðurin at siga, hvussu nógv árliga verða sjúkrameldað orsakað av strongd ella av sálarligum arbeiðsskaða?
- Finnast kunngerðir ella vegleiðingar um, hvussu farast skal fram í sambandi við strongd ella sálarligan arbeiðsskaða?
- Verður sálarliga arbeiðsumhvørvið tikið í eins stórum álvara sum fysiska arbeiðsumhvørvið?
Á løgtingi 27. november 2017
Kristianna Winther Poulsen, løgtingskvinna.
« aftur


text:
Lítur tú á okkurt sokallað “sacramenti” at frelsa teg?
So ert tú líka so fortaptur sum Satan sjálvur!
Eg trúgvi IKKI, at vit eta likam Jesu Christs og drekka blóð Jesu Christs BÓKSTAVLIGA, sjálvt um Jesus segði at breyðið er hansara likam og vínið er hansara blóð. Harrans borð er ikki kanibalisma. Annars hevði Harrin Jesus Christus ikki sagt, at vit skuldu gera hetta Í ENDURMINNING um seg. Í hesum síðst nevndu orðunum trúgvi eg, at essensurin í Harrans borði liggur, júst hetta, at hann, sum longu ER FRELSTUR, kann við Harrans borði MINNAST (Lukas 22:19) verk Jesu Christs á Golgata krossi fyri seg persónliga. Eisini sigur apostulin Paulus, at vit við Harrans borði BOÐA deyða Jesu Christs inntil hann kemur (I. Cor. 11).
Transsubstantiatión er ein katólsk falslæra, sum tíverri kom inn í Luthersku kirkjuna, men sum ikki samsvarar við doctrinu bíbliunnar. Henda falslæra sigur, at breyðið og vínið broytast til at vera Jesu bókstavliga likam og blóð tá ið “presturin” sigur onkur hokuspokus orð yvir teimum, og at tað at eta og drekka hetta gevur frelsu, og at um man ikki trýr hesi falslæru, so er man anathema. Tað er ein SERA vandamikil falslæra, tí hon letst geva ófrelstum syndarum frelsuna við at hann etur og drekkur nakað FYSISKT uttanum evangeliska boðan, umvending og haravleiðandi SANNA FRELSU. Ein persónur, sum ikki longu ER FRELSTUR, fær einkið við Harrans borð, og átti av røttum ikki at sloppið har. Tí rokni eg ikki longur altarborðið í Luthersku kirkjuni sum verandi Harrans borð, men saman við barnadópinum sum nakað av tí vandamiklasta og falskasta sum til er, og sum gevur fólki eina FALSKA VÓN um frelsu, men sum ikki er nøkur frelsa yvirhøvur. Skuldu vit trúð Luthersku kirkjuni, so vóru allir barna-“doyptir”, fermdir, til-altars-farandi, faðir-vár-biðjandi føroyingar frelstir, tá ið einkið kundi verið fjarri frá sannleikanum. Persónliga meti eg, at gott og væl 80% av sokallaðu “prestunum” eru ÓFRELSTIR, teir eiga ongan persónligan vitnisburð um einaferð Jesus Christus møtti teimum og frelsti teirra sál; teir fara tí so lúkst í helviti við sínum kraga, kjóla og teologi-prógvi. Var tað bara at fara út og doypa fólk og geva teimum ein mola og ein sjatt í munnin og biðja tey trúgva á og halda seg til “dópsnáðina”, hvat skuldu vit so hildið evangelisk møtir til? Trýr man tí, sum hesir baals-prestar siga, so eru ØLL frelst, tá ið einkið kundi verið longri frá sannleikanum. Spyr meðal kirkjufólkið um tey eru FRELST, og tey siga, at tey hopa tað, tey royna, omma og abbi vóru “øgiliga” trúgvandi, ella tey siga: “vit eru kirkjufólk”, men tey kunnu IKKI siga beint fram at tey ERU FRELST, hví?, tí tað eru tey IKKI. “Øgiliga trúgvandi”, og “eg eri kirkjufólk” er IKKI TAÐ SAMA SUM AT VERA FRELSTUR. Kirkjan frelsir ikki eitt menniskja, men tað ger Harrin Jesus Christus; og hann kemur til hvørs og eins, sum av sonnum, brotnum hjarta ákallar hann. Er ein persónlur ikki FRELSTUR, ja so er hann ikki FRELSTUR, tað mugu vit nú loksins fara at tora at síggja í eyguni. Sjálvur var eg bæði barnadoyptur og konfirmeraður áðrenn eg bleiv frelstur. FRELSTUR bleiv eg á einum SANN-EVANGELISKUM MØTI, har eg hoyrdi krossins evangelium boðað í síni fyllstu fylling, bleiv sannførdur um at eg var ein fortaptur syndari sum fór í helviti um eg ikki vendi um, tók við persónligari trúgv á Jesus Christ sum mínum persónliga Frelsara, og vendi um til hansara. TÁ bleiv eg frelstur. Tað var tann 26. januar 1986 á Sjómansheiminum í Runavík, kl. 21:15. Inntil tá var eg STEINDEYÐUR. Men religiøsur sum sjálvasti pávin. Gekk í kirkju við ommu hvønn sunnudag, bað altíð faðirvár, skikkaðu mær heilt fyrimyndarliga, leyg ALDRI, stjól ALDRI, fór eisini til “altars” við ommuni, men móttók ikki ein pinn. Tað farligasta var tað, at eg HELT, at eg móttók okkurt, eg hopaði tað, men eftir at eg var vorðin av sonnum ENDURFØDDUR, GITIN AV GLEÐIBOÐSKAPINUM, FRELSTUR, – tástaðni sá eg, at eg hevði altso verið líka steindeyður sum ein steindeyð, maðketin kirkjurotta á kirkjutrappuni.
Grundin til, at eg kann vera so beintframligur í orð’ og tal’ hesum viðvíkjandi er tann, at eg fyri nøkrum árum síðan var tíverri skeiklaður frá trúnni í 6 ár. Tá gleið eg aftur í hasa steindeyðu holuna sum eitur fólkakirkjan. Men steindeyður sum kavmodna kirkjurottan var eg, inntil Jesus Christus møtti mær á stovugólvinum, várið 2003. Ja, steindeyður kirkjugangandi, transsubstantierandi, til-altars-farandi, faðir-vár-biðjandi ófrelstur heidningur, sum hevði farið LÚKST Í HELVITI í EINUM LOGA, um upprisni Christus ikki hevði krasjað frontalt við meg á stovugólvinum.
VITNA og BOÐA GLEÐIBOÐSKAPIN fyri ófrelstum kirkjugangandi heidningum meðan dagur er. Vit hava nokk at gera, um vit leggja í mannasálir, tí ungur sum eldri fara í helviti hvønn ein dag.
Sjúrður.


text:
Ein stórur gleðiligur dagur í dag, nú útbyggingin av Ítróttarhøllini á Hálsi er liðug.
Tað var í mai 2016, at spakin varð settur í, og henda útbygging fór í gongd. Við hesi útbygging hava borðtennis og judo eisini fingið innivist í høllini, sum var hart tiltrongt.
Við hesi útbygging fær høllin tveir nýggjar innandura vallir og sjálvandi ein miðvøll, sum skal nýtast til stórdystir og alheims kappingar av ymiskum slag. Her verða eisini nýggj flytilig áskoðarapláss sett upp aftan fyri bæði málini, eins og áskoðaraplássini á eystara síða av høllini verða nútímansgjørd.
Eg gleðist um, at alt hetta arbeiðið hevur gingið so væl, og at býráðið saman við ítróttafeløgum og borgarum í dag kunnu taka “nýggju” høllina í brúk.
Ein stór tøkk til arbeiðstakarar, handverkarar og arbeiðsfólk fyri vala arbeiði.
Heðin Mortensen
býráðslimur
Um tú veitst okkurt, sum VP ikki veit - skriva so til vp@vp.fo


text:
Áki Bertholdsen 18.11.2016 (08:50)
Nú er bygdaráðið eisini skipað í Hvalba
Nývalda bygdaráðið í Hvalba hevur nú skipað seg.
Og sum avtalað frammanundan, varð tað Janus Thomsen, sum varð valdur til borgarstjóra, og núverandi borgarstjórin, Trúgvi Gudmundarson, verður varaborgarstjóri í komandi býráðnum.
Serliga Janus Thomsen hevði eitt kanónval. Hann stillaði upp fyri fyrstu ferð og fekk heili 144 atkvøður og tað ger hann til treytaleysan toppskorara.
Tað er tað mesta, eitt einstakt valevni hevur fingið seinastu heilt nógvu valini, og kanska er tað enntá atkvøðumet í Hvalba.
Janus Thomsen er valdur á lista A, sum fekk fimm at teimum sjey kommunustýrislimunum í Hvalba.
Sitandi borgarstjóri, Trúgvi Gudmundarson, hevði eisini eitt gott val og fekk væl fleiri atkvøður enn seinast. Men hann fekk 79 atkvøður, ella nógv færri enn Janus Thomsen.
Janus Thomsen er Hann er eisini politistur og hann hevur áður sagt, at nú skal hann so samskipa borgarstjórastarvið í Hvalba og starvið sum politistur, har hann ætlar sær niður í tíð.
Borgarstjórastarvið í Hvalba er hálvtíðarstarv. Janus Thomsen sigur, at enn veit hann ikki rættiliga, hvat starvið inniber, men hann væntar ikki, at hann verður tann, sum fer at royna at gera tað til fulltíðarstarv.
Hetta er nývalda bygdaráðið í Hvalba, aftara rað frá vinstru er tað Niels Jacob Thomsen, Gunnhild Mortensen, Eir J. Norðberg og Niels Olaf Eyvindsson. Fremra rað frá vinstru eru tað Trúgvi Gudmundarson, komandi varaborgarstjóri, Janus Thomsen, komandi borgarstjóri, og Magni Bertholdsen. Tey búgva øll í Hvalba, uttan Gunnhild Mortensen og Niels Olaf Eyvindson, sum bæði búgva í Sandvík, hagar tey eru flutt úr Hvalba fyri nøkrum fáum árum síðani.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 11.10.2018 (14:01)
Vilja sleppa at siga sína meining
Verður uppskotið hjá Kristinu Háfoss samtykt, fer tað at fáa álvarsligar fyri ferðavinnuna. Tað sigur Vinnuhúsið, nú ætlanin er at broyta treytirnar, tá ið bilar, sum bilasølur, ferðavinnufeløg, og onnur, keypa at leiga út til viðskiftafólk, selja teir aftur.
Í teimum førum, har bilar, sum verða keyptir sum leigubilar, og leigaðir út í seks mánaðir, til mist 10 ymsar leigarar, og síðani verða seldir, rindar eigarin ikki mvg av øllum søluprísinum, men einans av vinninginum, og sostatt verða teir seldir lutfalsligu bíliga. Men nú er ætlanin, at broyta lógina so at mvg skal rindast sum vanligt.
Fíggjarmálaráðið hevur ikki sent uppskotið til hoyringar, áðrenn tað var borið í Løgtingið, tí Kristina Háfoss, landsstýriskvinna í fíggjarmálum, hevur sagt, at tað er ikki vanligt í slíkum málum. Verður tað sent til hoyringar, kann tað elva til speculation, soleiðis, at nógvir bilar verða keyptir til lógin kemur í gildi. Tí fær lógin gildi frá tí degi, uppskotið varð lagt fyri Løgtingið.
Men nú ger Vinnuhúsið vart við, at tey í Ferðavinnufelagnum vilja fegin sleppa á fund at greiða frá, hvørjar avleiðingar hetta fer at fáa fyri ferðavinnuna.
Og avleiðingarnar verða álvarsamar, sigur Vinnuhúsið. Í løgtinginum varð nevnt, at núverandi lóg gjørdi, at tey, sum leigaði bilar til ferðafólk, og høvdu brúk fyri nógvum bilum í summarhálvuni, kundi selja teir um veturin fyri at skerja útreiðslurnar, fyri síðani at fáa nýggjar bilar, tá ið summarið nærkast aftur.
Verður ætlaða lógaruppskotið samtykt, fer tað at avmarka hendan møguleikan og fer at elva til, at tað vera ov fáir leigubilar, og teir, sum eru, verða gamlir. Samstundis verða allir leigubilar, sum verða seldir, 25 prosent minni verdir, tí nú skal mvg rindast av søluni, og tað kann vera mønustingurin hjá nógvum í ferðavinnuni, sum leiga bilar út.
Onkur førdi fram, at longu nú er tað so stórt trot á leigubilum, at tey høvdu sæð ferðafólk, sum ongan bil fingu til leigu, uttan ein gamlan pick-up. Verður hetta samtykt, fer útboðið av leigubilum at minka munandi.
Tingfólk halda, at eru tað bilasølur, sum gera sær dælt av skipanini, og misbrúka hana til at selja bíligar bilar, er tað eitt mál fyri Taks og fyri løgregluna.
Kristina Háfoss sigur, at hetta fer ikki at ávirka ferðavinnuna, tí tey kunnu útvega sær leigubilar sum vant. Einasti munur er, at tá ið bulurin verður seldur, skal keyparin nú rinda mvg av prísinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Føroyska U20-landsliðið hjá kvinnum tapti 28-24 móti Slovenia í kvøld. Hetta var fyrsti dystur í HM-undankapping, sum Føroyar eru vertir fyri í Hoyvíkshøllini um vikuskiftið.
Føroyar fingu eina heldur laka byrjan og komu afturum 3-0. Venjaratoymið tók time out longu eftir fimm minuttir og tað vísti seg at rigga. Miðskeiðis í fyrra hálvleiki høvdu Føroyar togað seg upp á javnleik 8-8. Føroysku genturnar stríddust væl, men tó var Slovenia omaná. Tá farið var til hálvleiks var støðan 16-13.
Føroyar byrjaðu eisini illa í seinna hálvleiki og komu afturum 18-13, men tóku so dik á seg og vunnu seg til ein tveymálsmun. Tættari enn hetta komu føroyingarnir tó ikki. Dysturin endaði 28-24 til Slovenia.
Í morgin hittast Slovenia og Turkaland í Hoyvíkshøllini og sunnudagin skulu Føroyar royna seg móti Turkalandi.


text:
Limaskapur
Felagið ger tiltøk fyri limir. Tískil skal man vera limur.
Limagjaldið fyri 2018 er ásett til kr 150,- fyri vaksin og kr 5,- fyri børn til og við 17 ár. Limaárið er frá januar til desember.
Aftaná summarfrítíðuna er vanligt at felagið bjóðar limagjald fyri kr 75,- fyri vaksin og kr 5,- fyri børn. Hetta er síðani galdandi frá august og árið út.
Fólk sum eru búðsitandi aðrastaðni enn Aalborg og nærumhvørvinum, also vitjandi, kunnu luttaka við at gjalda eindagslimagjald á 20 kr., hetta skal tó gjaldast til eitt viðkomandi ábyrgdarfólk hjá felagnum til tiltakið ið luttikið verður á.
Hug at gerast limur?
-
Útfyll skemaði niðanfyri
-
Flyt gjaldsupphæddina til Álaborg, og minst til at viðmerkja navn
-
Danske Bank @ 1551-1606549
-
MobilePay @ 49703
-
Viðmerkja “LG + Títt-Navn” í flytingini


text:
Sakarias
Sakarias (hebráiskt navn, ið merkir: "Guð hevur minst til mín") var prestur, og einaferð meðan hann gjørdi prestatænastu í templinum kom ein eingil (Gabriel) til hansara og segði: "Óttast ikki, Sakarias, tí at bøn tín er hoyrd, og Elisabet, kona tín, skal føða tær ein son, og tú skalt lata hann eita Jóhannes. Og tær skal gleði og fagnaður verða fyri, og mangir skulu fegnast um føðing hansara; tí at hann skal verða mikil fyri eygum Harrans. Áðrenn tey fingu Jóhannes, sá tað svart út hjá teimum, tí at Elisabet kundi ikki fáa børn, og bæði vóru tey komin væl til aldurs.
"Hvussu skal eg vita hetta vist? Tí at eg eri ein gamal maður, og kona mín er komin væl til aldurs?" spurdi Sakarias. Eingilin svaraði honum og segði: "Eg eri Gabriel, sum standi fyri andliti Guds, og eg eri sendur út at bera tær hesi gleðiboðini. Tú skalt verða málleysur og ikki fáa talað inntil tann dag, tá ið hetta hendir, afturfyri at tú trúði ikkki orðum mínum". Tey, sum sótu uttanfyri og bíðaðu, meðan Sakarias var inni í templinum, ótolnaðust, og tey skiltu ikki, at Sakarias var so leingi í templinum. Tá ið hann kom út aftur, fekk hann ikki talað, men gjørdi tekin í staðin at lýsa signingina. Tá skiltu tey, at hann mundi havt eina sjón, og tey undraðust.
Sonurin, sum eingilin hevði boðað Sakariasi frá, var nú komin. Grannar og frændur komu at vitja og gleðast saman við teimum. Átta dagar eftir tað, at barnið var føtt, komu teir at umskera barnið og geva tí navn. Teir ætlaðu, at tað skuldi eita Sakarias eftir faðir sínum; men Elisabet segði: "Hann skal eita Jóhannes". Hetta hildu teir vera løgið, tí eingin í ættini æt Jóhannes. Teir spurdu Sakarias, hvussu hann vildi barnið skuldi eita. Sakarias gjørdi tekin at fáa eina talvu, og tá ið hann fekk talvuna, skrivaði hann: "Jóhannes er navn hansara". Í somu stund fekk Sakarias málið aftur, og hann lovaði Gudi.


text:
- Tíðindi, mentan og ítróttur
Kynsligur ágangur í ítróttarfeløgum á breddan
Hvussu skulu børn klemmast, tá tey hava vunnið, og skulu tey vaksnu fara í brúsu við børnunum?
Hesir og aðrir spurningar - eisini spurningar um kynsligan ágang - verða nú settir á dagsskránna hjá Ítróttarsambandi Føroya.
Tann óhoyrdi ágangurin
Ein bóklingur er gjørdur, kallaður "Tann óhoyrdi ágangurin - um at forða kynsligum ágangi á børn og ung í ítróttini". Endamálið er at geva feløgunum undir ÍSF ein amboðskassa, um illa vil við.
Í nýggja bóklinginum hjá Ítróttarsambandinum stendur at lesa:
- Kynsligur ágangur í føroysku ítróttafeløgunum er kanska ikki tað mest hugaliga evnið at viðgera. Tað er tó ein sannroynd, at slíkur ágangur móti børnum og ungum kann koma fyri í øllum feløgum. Hóast vit sum ítróttarleiðarar hava ilt við at trúgva, at slíkt hendir í okkara egna felagi, so mugu vit vera opin fyri, at kynsligur ágangur tíverri kann koma fyri í øllum feløgum, og at tað tí er partur av okkara ábyrgd at verja børn og ung móti slíkum ágangi.
Ikki ein stórur trupulleiki
Men hvussu stórur er trupulleikin við kynsligum ágangi móti børnum og ungum í føroysku ítróttarfeløgunum?
Jarvin Feilberg Hansen, ítrótta- og ungdómsráðgevi í ÍSF, leggur dent á, at trupulleikin við kynsligum ágangi í ítróttarfeløgunum als ikki er stórur:
- Nei, tað er ikki nakar stórur trupulleiki, lat tað verða sagt beinan vegin. Vit hava sum so ikki havt nøkur mál, sum eru komin til ÍSF tey síðstu árini, sigur Jarvin Feilberg Hansen.
Feløg hava tó eftirlýst, at ÍSF hevur leiðreglur hesum viðvíkjandi, og hetta er eisini endamálið við faldarinum. Á hendan hátt eru nakrar mannagongdir staðfestar, um nakar trupulleiki verður.
Til ber at lesa faldaran hjá ÍSF her.
Sí eisini


text:
Felagið Føroysk Ross er gamalt felag og forkvinnan Maria Bjørk stendur nú á odda fyri felagnum og arbeiðinum at fjølga um føroyska rossið, sum fyri ikki so nógvum árum síðani, stóð á tromini at vera oytt. Nevndin í felagnum fór fyri nøkrum árum síðani undir eina miðvísa roynd at skipa alingina neyvari, fyri at fáa fleiri fyl undan og at breiða rossini runt um í landinum.
Hetta var gjørt við verkætlani "Summer of Love" har roknað var væl út, hvørji ross vóru egnaði at seta saman, so innannøringin ikki varð ov høg. Samstundis vóru ryssur, ið áður ikki høvdi kvidnast, viðgjørdar fyri bruna í lívmóðrini. Undan hesum vóru nógv av rossinum samlaði í suðursteymoy, viðhvørt undir umstøðum ið helst ikki vóru nóg væl skipaðir. Hetta kundi viðhvørt skapa støður har fólk ilskaðust inn á føroys ross og eigarar. Hugaligt er tí at síggja at ætlanin hjá Felagnum Føroysk Ross, at fáa fleiri ross og at spreiða rossini kring oyggjarnar, ber ávøkstur og nú eisini far altjóða umrøðu.


text:
Depilin fyri Heilsu- og almannagransking hevur í vikuni hildið ph.d.-skeið í epidemiologi. Heitið á skeiðinum var "Basic principles of epidemiology", og 15 phd-lesandi umframt aðrir granskarar hava luttikið. Av hesum var eisini ein phd-lesandi frá University of Reykjavík í Íslandi.
Undirvísarar á skeiðnum vóru Sjúrður Fróði Olsen, sum er yvirlækni á Statens Serum Institut og adjungeraður professari á Harvard School of Public Health og Marin Strøm, lektari í Heilsuvísindi á Fróðskaparsetrinum.
Skeiðið gav 3 ECTS point, og varð fyriskipað í samstarvi millum Landssjúkrahúsið og Fróðskaparsetrið. Hetta var tað fyrsta av slíkum skeiðum, ið Depilin fyri Heilsu- og Almannagransking heldur.
Yvirlækni, ph.d. og adjungeraður lektari á Fróðskaparsetrinum, Shahin Gaini, var stigtakari og ábyrgdari av skeiðnum.


text:
Kom við til gangi og rennitiltakið "Gakk ella renn fyri heilsuna 2018" á Summarfestivalinum, ið Treysti og Føroya Bjór skipa fyri. Vælumtókta tiltakið verður leygardagin á Summarfestivalinum.
Øll sum luttaka eru við í kappingini um góðar vinningar Frá Føroya Bjór.
Tiltakið er skipað soleiðis, at øll ganga ella renna í 15 minuttir "út" og so venda øll "heimaftur" í senn. Hetta hevur við sær, at øll byrja samstundis og at øll koma aftur næstan samstundis! Byrjað og endað verður við sølubúðina hjá Føroya Bjór.
Guttorm Sørensen frá Treystinum sigur: “Gakk ella renn fyri heilsuna” hevur aftur hetta summarið verið eitt sera vælumtókt tiltak, har fólk bæði koma út at røra seg og hava sosialan felagskap samstundis, og vit vóna at nógv fólk og eisini festivalgestir møta til “Gakk ella renn” á Summarfestivalinum. Ætlanin er eisini, saman við Føroya Bjór, at gera hetta tiltakið til ein fastan tátt á komandi Summarfestivalum.
- Treysti


text:
Jógvan Hugo Gardar
09.06.2015 - 07:50
Alivinnan í Kili hevur verið í einum djúpum aldudali, rakt av sjúku og sum avleiðing av hesum eisini trupult at fáa neyðuga fígging til vega hjá nógvum av alifeløgunum.
Í vetur komu boð um at tvey av stóru feløgunum í alivinnuni í Kili, AquaChile og Marine Harvest, skuldu leggja saman til eitt felag í landinum. Samanleggingin vildi gjørt fyritøkuna til tað størstu alifyritøkuna í landinum.
Í morgun sendi Marine Harvest út eini boð umvegis keypsskálan í Oslo, har tað stutt verður sagt at samanleggingin verður av ongum.
Forstjórin í Marine Harvest Group, Alf Helge Aarskog, sigur í viðmerking til TDN Finans í morgun, at talan var um fleiri smálutir sum partarnir ikki kundu semjast um sum gjørdi at samanleggingin nú er avlýst. Talan skal millum annað hava verið um spurningar sum partarnir ikki megnaðu at semjast um saman við kappingarmyndugleikunum í Kili, og tey krøvini sum blivu sett.
Marine Harvest hevur nógv aliloyvir í Kili, men hevur síðani kreppan rakti landið roynt at avmarka virksemi, fyri at sleppa undan ov stórum tapum. Aarskog hevur millum annað sagt at um myndugleikarnir krevja tað, so skal hann lata ein laks svimja í hvørjum aliringi fyri ikki at missa loyvini, men at virksemi ikki kemur í hæddina aftur fyrrenn gongd kemur á aftur og heilsufrøðiliga støðan er góð.
Sambært TDN Finans er nú leyst millum AquaChile og Marine Harvest, og Aarskog sigur at Marine Harvest kemur at umhugsa fleiri møguleikar fyri at leggja saman í Kili. Hann meinar at tað í dag eru ov nógv alifeløg í landinum.


text:
HB var meira effektivt
TB | 13/05/13
Tað heldur TB venjarin, Hans F. Hansen, og sigur annars soleiðis um dystin móti HB í gjár:
Teir fyrstu min. gjørdu, at uppgávan hjá okkum bleiv meira tørfør enn ætla, men hóast málini, høvdu vit allar møguleikar at koma inn í dystin aftur í 1. hálvleiki, men soleiðis er fótbóltur til tíðir, at bólturin vil ikki inn.
Haldi vit spældu ein sera góðan og undirhaldandi 1. hálvleik (eftir HB hevði skora). Tað sum var positivt fyri okkum, er at vit tora at spæla bólt og leypa á, eisini tá vit eru í Gundadali ímóti HB, so liðið hjá okkum mennist fyri hvønn dyst vit leika.
2. hálvleikur bleiv tungur hjá okkum og tá triða mál kom, bleiv vegurin enn longri hjá okkum at koma aftur, men vit royndu at spæla okkara spæl og koma eisini til fleiri møguleikar, men uttan mál kom burturúr. HB hevði eisini sínar málmøguleikar, tí disiplinin hjá okkum sveik til tíðir í 2. hálvleiki.
Samanumtikið, bleiv dysturin avgjørdu í 1. hálvleiki, har HB fær 2 mál og vit ikki klára at fáa mál uppá okkara egnu málmøguleikar, so vit koma inn í dystin aftur.
HB og KÍ hava Andrew/Símin og Hjalgrím/Páll og ger tað at hesi lið kunnu vinna hvønn dyst.
Nú hava vit leikt ímóti øllum í EFFO deildini og tað er lítið at yvast í, at halda vit fast um tann góða hugburin, spæli og viljan, fáa vit eitt stuttligt, mennandi og áhugvert kappingarár.


text:
Hetta er eitt sera stórt mál fyri Suðuroynna og hevur eisini verið eitt stórt mál fyri Norðoyggjar í langa tíð og nú er tað gleðiligt hent, at fleiri her í Norðoyggjum hava fingið heimadialysu, tí tað læknafakliga ikki er komi uppá pláss enn, bæði á Klaksvíkar Sjúkrahúsi og á Suðuroyar Sjúkrahúsi. Jacob Vestergaard og Sirið Les meira…
Mikudagin 18. apríl í Havn og hósdagin 19. apríl 2018 í Klaksvík
Lene og Anika frá Kursus Center Struer koma til Føroyar tann 18. og 19. apríl. Tær gleða seg at vitja tær vøkru oyggjarnar og at hitta teir fyrru luttakararnir, og at deila teirra kunnleika. Tær hava góðar royndir, eftir nógv ár við luttakarum, sum tær hava hjálpt til eitt sunnari lív á www.KursusCenterStruer.dk Sjónarmiðið hjá Les meira…
Parkinsonfelagið á ferð – Kunningartiltøk kring landið
Endamálið við tiltøkunum er at møta limum, sjúklingum, avvarandi og áhugaðum. Skrá: Nýtt frá felagnum. Ymiskt um sjúkuna. Tað nýggjasta um venjing. Drekkamuður og prát. Runavík – Løkshøll – kantinan 4. apríl kl. 19 Vestmanna – í gomlu Sýslumannshúsunum. 9. apríl kl. 19 Sandur – á Bókasavninum 16. apríl kl. 19. Klaksvík – Heimið við Les meira…
Nýrasteinur og urologi
Í avgjørdum vanda fyri at vera kallaður grenj av summum tykkara, ið lesa henda stubban, loyvi eg mær, hóast tað, at seta spurnartekin við enn ein part av sjúkrahúsverkinum, har eg eri sannførdur um at okkurt er spinnandi galið við raðfestingum og skipan av økinum. Skal siga, at eg kendi ikki til konkreta trupulleikan fyri Les meira…